title: DA: ANC onbevoeg om mosie van onteiening sonder kompensasie te hanteer

maintext:
Alle regdenkende mense moet besef dat indien die mosie om die verandering van die spesifieke wet soos omvat in die grondwet om onteiening van eiendom sonder vergoeding wel in die parlement deurgevoer word, dit Suid-Afrika in totale wanorde gaan dompel met sy ekonomie wat totaal in duie gaan stort.
Die groot rede hiervoor is die feit dat eiendomsreg die enigste voorbehoud vir ekonomiese groei is.
Dit is egter nie soos dit in werklikheid deur die EFF voorgehou word nie, met hulle stelling dat die mense eenvoudig moet grond kry nie. In werklikheid beteken dit nie dat dit private eiendomsreg of te wel kaart en transport van die eiendom insluit nie, maar dat die staat al die eiendom moet besit en dit na goeddunk onder die landsburgers verdeel.
Die DA het hierdie feit duidelik tydens ’n vergadering Maandagoggend by Thaba Park in Thabazimbi uitgelig toe die DA-skaduminister oor Grondsake Tandeka Mbabama en dr Annelie Lotriet, DA lid op die Grondwetlike Hersieningskomitee, inwoners toegespreek het oor die onderwerp en hoekom dit van die uiterste belang is dat landsburgers hul stem moet laat hoor tydens die komende sittings wat landwyd hieroor gedurende die komende twee maande gehou gaan word.
Hier is dit nie alleen noodsaaklik dat petisies onderteken word nie, maar dat persoonlike vertoë ingehandig moet word oor hoe dit jou as persoon gaan raak en hoekom dit nie deurgevoer moet word nie.
Sedert 1994 is daar aangedring op herstel van eienaarskap van eiendom wat voorheen aan swart, bruin en Indiër mense behoort het. Daar is dan ook ooreengekom op die beginsel van gewillige verkoper – gewillige koper – teen ’n markverwante prys.
Nie baie grond het hande verruil nie hoofsaaklik te wyte aan die feit dat die ANC nie werklik hulself verbind het aan hervorming nie en daar ook geen noemenswaardige bedrae hiervoor begroot is nie. Dit is steeds die geval met slegs sowat 0,14% van die nasionale begroting wat hieraan toegewys is.
Nie een van die vorige skemas, SLAG, LRAD of CASP het noemenswaardige verskil gemaak nie. Die enigste was PLAS waar die regering aktief grond begin aankoop het. Die DA het nog nooit hiermee saamgestem nie aangesien dit maar net die begin is van nasionalisering van eiendom.
Die impak van onteiening sonder vergoeding sal verskeie negatiewe implikasies hê. Hieronder is toename in armoede en werkloosheid seker die belangrikste.
Die onvermoë om die hervorming van eiendomsreg positief deur te voer het as gevolg van ’n hele reeks redes misluk.
‘n Groot rede is die feit dat die ANC met korrupsie deurspek is en traag is om iets daadwerkliks hieromtrent te doen.
Die amptenare wat aangestel is daarom deur te voer was nie net onbekwaam nie, maar ook onbevoeg om hulle werk te doen.
Daar was geen voorsiening gemaak vir mentors om die nuwe eienaars van plase wat aan die werkers oorgedra is leiding te gee oor hoe om die boerderye te bedryf nie.
Die nuwe eienaars het geen toegang tot markte gehad nie asook tot kredietfasiliteite en basiese dienste soos water en elektrisiteit nie.
Die bates is nie altyd aan die nuwe eienaars oorgedra nie, maar hoofsaaklik was dit die ANC meelopers en kaders wat finansieel hieruit gebaat het.
Me Mbabama het dit duidelik gestel dat daar geen manier is dat die DA hierdie voorgestelde wysiging aan die Grondwet kan steun of regverdig nie. Een saak wat in gedagte gehou moet word, is die feit dat dit die reg aan die regering gee om enige eiendom van hul keuse sonder vergoeding te onteien.
Dr Annelie Lotriet het die eienaar-klousule, artikel 25 van die wet verduidelik soos dit huidig lees. Hier moet ook duidelik onderskeid gemaak word tussen die terme ontneming, wat die eienaar die reg ontneem of beperk om sekere bedrywe op sy eiendom toe te laat maar waar die eienaar steeds eiendomsreg daarop besit, teenoor onteiening van eiendom wat slegs kragtens die algemene wet in publieke belang gedoen kan word met vergoeding sonder voorkeur aan die persoon soos ooreengekom of deur ’n hofbevel bepaal word.
Die EFF en ANC wil die kompensasie- of vergoeding-gedeelte van die artikel verwyder.
Sy het ook daarop gewys dat die algemene indruk geskep word dat dit net op landelike eiendom van toepassing is, wat glad nie die geval is nie. Hierdie onteiening sonder vergoeding sal ook van toepassing wees op jou privaat besigheid, woonhuis, meubels, motorvoertuig en alles wat jy besit, insluitend beleggings en aandele. Hierdie bepaling is reeds in die wet in sy huidige vorm ingeskryf.
Sy het genoem dat president Cyril Ramaphosa het ooglopend tot die verandering in die grondwet ingestem om die populêre stem te verkry om as president verkies te word.
As sakeman het hy nie besef in wat se byenes hy sy kop gesteek het nie. Juis hý veral moet besef dat privaat eiendomsreg noodsaaklik is vir ekonomies groei en alles wat huidig deur die wet beskerm word vir hierdie ekonomiese groei kan nou deur die staat onteien word, iets waarvan die meerderheid van die EFF ondersteuners onbewus van is aangesien hulle geen benul daarvan het hoe ekonomiese groei en rykdom geskep word nie.
Al word die mag nie direk deur die regering uitgeoefen nie, is die wetgewing daarop gemik om die Departement van Grondsake en Ontwikkeling die mag te gee om uit te voer en daardeur nog meer geleenthede vir selfverryking vir ’n uitgesoekte groepie individue te skep.
Met die huidige wet moet verbande en alle uitstaande skulde teen die eiendom eers afgelos word voordat die eiendom onteien mag word. Indien die nuwe verandering van geen kompensasie deurgevoer word sal banke ondergaan aangesien hulle hul sekuriteit wat verleen is teen verbande en lening verloor en die eienaar van die eiendom sy reg op behuising verloor en daarmee saam sy hele bestaan waarvoor hy gewerk het.
Munisipaliteite sal in dieselfde posisie wees aangesien belasting op die eiendom nie betaal gaan word nie met die staat as eienaar. Dieselfde gaan vir dienste wat nie meer gelewer kan word as gevolg van gebrek aan inkomste.
Met die eiendom veilig in die hande van die staat verloor die vegters vir verandering van die wet juis alles waarvoor hulle geveg het.
Hulle sal steeds van die titelaktes van die eiendom weerhou word en daarmee saam die reg om sy eiendom as kollateraal aan te bied indien hy eendag so ver sou dink om te sorg dat sy kinders kollege of universiteit onderrig ontvang om hulle in ’n beter posisie vir ’n beter werk te plaas as die situasie waarin hulle hulself tans bevind.
Intussen is daar werklike probleme wat meer aandag behoort te geniet waarvoor ’n ommekeer in die stelsel voorrang geniet. Hierdie strategie maak uit van die DA beleid ten opsigte van herverdeling van eiendom.
Sover dit stedelike hervorming aan betref is daar die talle plakkerskampe om die stede wat in behoorlike huisvesting omskep moet word. Die DA het reeds voorsiening hiervoor in hul beleid gemaak en daarmee saam om toe te sien dat die bewoners titel aktes op hul eiendom bekom, al is dit ’n eenvoudige RDP huisie.
Voldoende voorsiening moet in die begroting gemaak word om te verseker dat alle wettige eise op eiendomme suksesvol afgehandel word.
Sover dit plattelandse transformasie aan betref is die DA ten gunste van privaat inisiatief om gesamentlike ondernemings te begin waar boere hulle werkers as deel-eienaars betrek om as ’n klein geslote gemeenskap met hulle eie skool en ontspanningsgeriewe die eiendom saam verder te bewerk. Dit word reeds suksesvol gedoen op verskeie plase.
Die staat sit met duisende hektaar grond, oorblyfsel van die tuislandbeleid wat beskikbaar is om aan kwalifiserende burgers toe te ken. Die stelsel van stamhoofde is hier ’n wesenlike probleem wat opgegradeer moet word.
Eerstens moet verseker dat die regte persone met die regte kundigheid en vaardigheid aangestel word om die werk te doen.
Mentors moet aangestel word om die nuwe boere oop te lei en by te staan.
’n Begroting moet in plek wees om die verskillende modelle te finansier.
Voorsiening moet gemaak word om nuwe tegnologie aan te wend.
Alle staatstoegifte moet deur die Land- en Landbou Ontwikkelingsbank gekanaliseer word om te verseker dat die finansies aangewend word vir dit waarvoor dit bedoel is.
Desiree van der Walt, DA Parlementslid, het ten slotte daarop gewys dat onteiening sonder kompensasie totaal onprakties is om uit te voer juis weens die meeste eiendom waar verbande teen hulle geregistreer is.
Nieteenstaande dit moet Julius Malema van die EFF en die ANC ernstig opgeneem word aangesien hulle glad nie die gevolge van hierdie aksie in ag neem nie. Elke inwoner van die land is nou betrek om daarteen op te staan.
Indien die wet gewysig word, is daar geen verskansing oor nie aangesien die grondwet as die oppergesag dit onderskryf.
Selfs die wêreldhof sal niks hieraan kan doen nie, daarvoor hoef mens maar net na die situasie in Zimbabwe te kyk.
Hierdie verandering sal opgevolg word met die nasionalisering van letterlik alles, selfs die finansiële instansies.
Met eiendomsreg as basis vir ekonomiese groei wat weggeruk word sal die totale ekonomie van Suid-Afrika in duie stort.


title: Komedie soos min nou Vrydag in die KunsteGrot

maintext:
Komaan Thabazimbi en die bosveld-mense! Kom ondersteun dié naweek se baie besondere aanbieding by die KunsteGrot.
Wie’s jou Pappa? die skreeusnaakse komedie met die talentvolle Hannes Brümmer beloof om iets anders te wees. Die solovertoning het reeds sy debuut by KKNK, Aardklop en Innibosfeeste gemaak.
Kom ontspan en lag ‘n bietjie die sorge weg met ‘n nuwe pa wat by die huis moet bly om die nuwe aankomeling te versorg.
Met die getrippel van klein voetjies kom reuse-groot skoene om te vul.
Die komediant en akteur, Hannes Brümmer ondersoek sy tweede volwaardige Skerpskerts-solovertoning die impak van ouerskap op ’n voormalige punk in plakkies, wat nou ’n tuisbly-pappa in pantoffels is.
Met ’n siniese blik en sy tong ferm in die kies word daar nie doekies omgedraai oor die vrese, vreugdes en verantwoordelikhede van pa-wees nie.
KunsteGrot besef dat almal swaar trek met die finansies. Om die publiek te help is die kaartjieprys verminder na R100 en R60 vir skoolgaande kinders en pensionarisse. Bring jou eie piekniekmandjie saam as jy wil, dis heelwat goedkoper as om die gesin vir ete uit te neem en daarby ook nog getrakteer word op ‘n verhoogvertoning van formaat. Die Kiosk is soos altyd ook oop.
Kontak sommer dadelik vir Rita by 083 744 8559 en bespreek jou plek.
KunsteGrot wil so graag vir die kunstenaars wat in ons eie ” teater in die bosveld” kom optree, ‘n volhuis gee.
Niks laat jou jou sorge vinniger vergeet as ‘n aand in die teater nie.
Maak asseblief van hierdie geleentheid gebruik om uitstekende produksies plaaslik op ons eie verhoog te sien en daardeur te verseker dat daar nog baie geleentheid in die toekoms hiervoor sal wees.

fasttext_language: af


title: Hoede wil hul dra . . . . .

maintext:
Hoede sal altyd in die mode bly as ‘n belangrike komponent van ‘n vrou se uitrusting na ‘n swierige tee-party of soos ons gesien het, het gaste na Saterdag se koninklike troue van Prins Harry en Megan beslis nie teleurgestel met hul keuse van hoede en hooftooisels nie.
Vriende, familie en glanspersone het opgedaag in ‘n groot verskeidenheid van kleur en die beste skeppings van wêreldberoemde hooftooisel-ontwerpers.
Hieronder was daar die kanarie-geel randhoedjie met sy guitige mini sluier van Amal Clooney, ‘n vooraanstaande menseregte prokureur, wat haar gelaatskleur baie goed gekomplementeer het. As iemand wat gewoond daaraan is om voor die kamera te verskyn is haar lyftaal en grasie reeds goed afgewerk.
Oprah Winfrey met ‘n tradisionele ’70 geïnspireerde wyerand hoed met ‘n oordadige blomme element deur die ontwerper Philip Treacy, en met haar pienk en room uitrusting het al die kleure bevat wat met ‘n lente troue geassosieer sou word.
Dan was daar die verskeie hoede wat die tipiese Britse somer-troue uitrusting afgerond het.
Volgens die ontwerp spesialis, Stephen Bayley, is ‘n hoed nie daar om die kop te beskerm nie maar ‘n uitdrukking van die draer se siel. Elke nuanse, vorm en kleur verraai die strewe en status van die draer. “Dit mag dalk ‘n baie mooi prentjie maak maar is ook die wrede onthulling van die persoon se siel.”
Baie gaste het opgedaag met drie-dimensionele ontwerpe maar die meerderheid het hulle by die uitdagende ontwerpe, waar tradisie en kontemporêr mekaar ontmoet het, berus.
“Mode uitrustings is ‘n venster tot die siel, hoede by troues sal altyd ‘n onderwerp van bespreking wees en hierdie koninklike geleentheid het niks anders bewys nie.”
Bron: CNN Style


title: Laerskool Koedoeskop Presteerders

maintext:
Vroeg in die seisoen is een van Laerskool Koedoeskop se rugbyspelers gekies om vir die Waterberg-span aan die proewe in Pietersburg deel te neem.
Die proewe, waartydens die Waterberg Vyftiental en Cravenweekspanne gekies is, is op 11 en 12 Mei gehou.
Die Akadmiese Top-5 van die senior Grade van Laerskool Koedoeskop is ook verlede week aangewys.


title: Na 3 Weke duur Busstaking steeds voort

maintext:
Busdienswerkers sal na verwagting vandag hulle besluit oor die voorgestelde loonverhoging bekend maak.
Dit alleen, nieteenstaande die feit al sou hulle die ooreenkoms aanvaar, sal volgens Satawu (SA Transport and Allied Workers’ Union) een van vier vakbonde wat by die staking betrokke is, nie die einde van die staking beteken nie.
Die vakbonde het aanvanklik 12% loonverhoging geëis wat hulle later na 9% verlaag is en uiteindelik vasgestel is op 8,75% vir die eerste jaar en 8,25% vir die tweede jaar, terugwerkend na 1 April.
Volgens die Satawu woordvoerder, Zanele Sabela, verstaan hulle pendelaars se frustrasie maar versoek sy hulle om die buswerkers se probleme in ag te neem.
Die grootste effek van die busstaking was op pendelaars wat gestrand was en moeilik hulle werkplekke bereik het.
Busbestuurders in George in die Suid-Kaap het reeds hulle woede gewys oor taxibestuurders wat die busroetes sonder die nodige permitte gebruik.
Taxi’s het sedert die begin van die staking hulle sakke gevul deur die nodige logistiek te verskaf om pendelaars by hulle werkplekke te kry.


title: Sukkelende SAL kry R5 Miljard Reddingsboei by belastingbetaler

maintext:
Reuters berig dat die Suid-Afrikaanse regering besluit het om nog ‘n verdere R5 miljard kapitaal inspuiting vir die sukkelende staatslugdiens te gee.
Die SAL het sedert 2011 nog geen wins getoon nie en het reeds meer as R20 miljard van die staat ontvang.
Volgens die Hoof Uitvoerende Bestuurder van die SAL, Vuyani Jarana, benodig die SAL die kapitaal inspuiting onmiddellik om die lugredery in staat te stel om agterstallige skuld te betaal en besigheid aan te moedig tydens die implementering van ‘n ommeswaai in die SAL se besigheidsplan.
‘n Gedeelte van die R5 miljard sal aangewend word om skuld te delg. Die res sal gebruik word om te help met die kapitaalvloei tot Oktober/November terwyl daar begin word om die plan te implementeer.
Alhoewel die SAL aanmekaar in die visier van graderings maatskappye is, glo Tesourie dat Jarana, ‘n voormalige uitvoerende beampte by Vodacom, die SAL op ‘n winsgewende pad kan plaas.
Jarana het reeds laat blyk dat daar gekyk word om die bestaande arbeidsmag van nagenoeg 10 000 werkers te verminder as deel van sy strategie om koste te bespaar.
“Of dit nou vlieëniers, kajuitbemanning of administratiewe personeel is, ons gaan die arbeidsmag rasionaliseer. Dit is onvermydelik. Ons het reeds met vakbonde gepraat oor hoe ons kan saamwerk,” het Jarana gesê.
“Die eerste prioriteit vir my is om werkgeleenthede te bewaar en hoe om alternatiewe werkgeleenthede vir mense te vind, die beginpunt voordat daar met arbeidsbesnoeiing begin kan word.”
Hy het verder die vertroue uitgespreek dat SAL binne drie jaar gelyk sal breek, daarna sal dit vir sy eie uitgawes kan sorg in terme van ‘n positiewe kontantvloei.


title: Suksesvolle opvolgsessie met Thabazimbi Toerisme Indaba

maintext:
Die opvolgsessie van die Thabazimbi Toerisme Indaba, ’n gesamentlike aksie van Marakele Nasionale Park, die Thabazimbi Munisipaliteit asook die boerdery- en die myngemeenskap, is Vrydag 18 Mei by die opleidingsfasiliteit van Marakele Nasionale Park aangebied.
Dit volg op die Toerisme Indaba wat gedurende Oktober verlede jaar gehou is, waartydens talle rolspelers in die toeristebedryf uitgenooi is om aan die aanvanklike SWOT (Strengt – Weaknesses – Opportunities – Threads) analise deel te neem in ’n poging om die verskillende komponente vervat in die SWOT-analise te definieer.
Reeds gedurende 2006 het belangegroepe by Komma Nader byeengekom as deel van die Thabazimbi Munisipaliteit se poging om die Geïntegreerde Ontwikkelings-Plan (IDP – Integrated Development Plan) op te stel.
Die GOP is daarop ingestel om openbare hulpbronne op die bes moontlike en effektiewe manier te identifiseer om ’n raamwerk te skep vir die gemeenskap, plaaslike ekonomie en om omgewings-volhoubare ontwikkeling op plaaslike gebied te verseker.
Hieruit was dit duidelik dat mynbou nie volhoubaar is nie en dat daar na ander bronne gekyk moet word om volhoubare ontwikkeling te verseker.
Toerisme, waarby sektore van mynbou en landbou betrek kan word, is as die bes volhoubare ontwikkeling in die GOP geïdentifiseer. Positiewe punte hier was Marakele Nasionale Park, Thaba Tholo en ander natuurbewaringsgebiede wat binne Thabazimbi Munisipale gebied geleë is. Hieronder is die Ben Alberts en Madeleine Robinson Natuurreservate wat beide gekoppel is aan mynhuise, Atherstone Nature Reserve en Madikwe Natuurreservaat.
Hierdie is alles gebiede wat onmiddellik ontginbaar is maar daar is besef dat bemarking op plaaslike- en internasionale-vlak noodsaaklik is om die Thabazimbi distrik as ’n toeriste bestemming te vestig.
Destyds was kommunikasie ’n groot probleem, so-ook toegangroetes en wegwysers. Die gemeenskap was ook nie ingestel op handgemaakte produkte (Art & Craft) nie en sou dit verder ontwikkel moet word om dit aan te moedig en lewensvatbaar te maak.
Thabazimbi het reeds naam gemaak as ’n bestemming vir buitelandse jagters. Met vleisverwerkings- en ontbossing-fasiliteite, kon hierdie mark nog verder uitgebrei word en daarmee saam die skepping van etlike werkgeleenthede vir die plaaslike bevolking.
Die noodsaaklikheid van ’n Toerisme-Organisasie en -Inligtingsentrum was toe reeds uitgelig.
Die Wildsfees, wat toe nog sterk gestaan het, het ’n groot rol gespeel in die bemarking van Thabazimbi as Toerisme bestemming met sy nabyheid aan Gauteng asook blootstelling aan internasionale jagters wat hier gejag het. Hierdie fees – die eerste dorpsfees van sy soort in die land – wat sedertdien ten gronde gegaan het, het ’n finansiële inspuiting van etlike miljoen (2-syfer) rand in die Thabazimbi ekonomie gestort.
Dit wat in die GOP vervat is, sover dit toerisme aan betref, het ook duidelik na vore getree met die SWOT- analise wat tydens die Toerisme Indaba geïdentifiseer is.
Gedurende die tydperk sedert die wêreldwye depressie van 2011 het die mynbousektor vinniger as wat verwag is, sy donker kant gewys en is Thabazimbi se ekonomie erge skade aangerig. Gedurende het yster en platinum ’n rowwe tyd op die wêreldmarkte deurgegaan gevolg met die langdurige mynstakings asook die sluiting van Kumba se Thabazimbi Ysterertmyn.
Alhoewel ruim pakkette aangebied is en baie werkers in die posisie geplaas is om hul huise te koop, was baie van hulle binne 10 – 15 jaar vanaf hulle aftrede ouderdom.
Die eiendomsmark in Thabazimbi het in duie gestort en is baie mense in die posisie geplaas dat hulle steeds moet werk om te oorleef. Die probleem was dat hulle verbande op hul eiendom gehad het en nie kon verskuif na ’n ander dorp waar daar miskien werkgeleenthede was, of dat hulle by die kinders en familie kon intrek nie. Hulle kon nie plaaslik aanbly nie aangesien hulle geen inkomste gehad het om die verbandkoste asook die munisipale heffings op die dienste en eiendom te verhaal nie.
Buiten die myngeboue/kantore/werkswinkels wat basies leegstaan, was baie ander besighede in die dorp weens die swak ekonomie nie meer lewensvatbaar nie.
In een van die aanbiedinge tydens die afgelope Toerisme Indaba, is ’n voorlegging deur die Munisipaliteit gedoen waar die moontlike aanwending van hierdie leë gebou uitgelig is vir die skepping van beleggingsmoontlikhede.
Die geboue wat tydens die Indaba voorgehou is, het ingesluit die Thabazimbi Bioskoopsaal, wat steeds as ’n mynbate bedryf en uitverhuur word en die gebou wat Kwêvoël, Moredou Drukkers, Dewside Brouwery en Dewside Restaurant en Kroeg gehuisves het. Laasgenoemde gebou is steeds in die mark.
Dat daar baie gedoen sal moet word om Thabazimbi as Toeriste Bestemming te bemark is duidelik en dit is juis hier waar investering van buite noodsaaklik is.
Die Thabazimbi distrik het oorgenoeg gastehuise om nog meer toeriste te huisves. Een manier om meer gaste hierheen te lok is om die nabyheid van ander toeriste-aantreklikhede soos Bela-Bela se Aventura vakansieoord, Marakele Nasionale Park, Sun City en die Pilanesberg Natuurreservaat as deel van hul bemarking in te sluit. Ongelukkig is dit in privaat hande en tans bestaan daar nie ’n manier dat enige plaaslike toerisme-organisasie of die munisipaliteit die kapitaal vir die bemarking hiervan gaan voorsien nie.
In sy kommentaar op die SWOT-analise het Jacques Blaauw, aanbieder van die analise, genoem dat die analise daartoe gelei het dat ’n voorlopige Toerisme strategie voorlegging gedoen kan word en daarmee saam ’n Handelsmerk Posisionering (Brand Positioning) daargestel kon word.
Soos genoem is baie van die besluite gekoppel aan die uiteindelike GOP wat gedurende 2011 gefinaliseer is.
’n Toerisme inligtingsentrum is steeds van kardinale belang en gemeenskappe word aangemoedig om byeenkomste te hou waartydens die bevordering van toerisme bespreek word.
Bereik die besoekers wat net deurry deur gebruikersvriendelike kommunikasie soos Wifi in restaurante en winkelsentrums.
Hoe meer toeriste hierheen getrek word, hoe meer geld word in die gemeenskap gespandeer.
Blaauw het verder genoem dat vir elke twaalf toeriste wat hierheen gelok word, ten minste een werkgeleentheid geskep word.
Netso is daardie oorsese en plaaslike jagters wat reeds hierheen getrek word. Ongelukkig eindig dit daar en gaan koop hulle hul aandenkings by plekke Bela-Bela-Bela, Hartbeespoortdam of ander stalletjies buite Thabazimbi. Meer plaaslike markte sal ’n bonus wees.
Die analise het ook uitgewys dat daar meer aandag aan dorpsfeeste gegee moet word as ’n noodsaaklikheid om toeriste te lok. Die Wildsfees het weggeval maar daar bestaan ’n lewensvatbare model om iets soortgelyks weereens te vestig.
Voeg hierby bestaande fasiliteite wat net verder ontwikkel moet word. Hier kan mens noem van Thabazimbi se ideale weer wat dit ideaal maak vir skermsweef. Daar is steeds bestaande bergfietspaaie – lok die ondersteuners van hierdie sport en bemark so ok die gastehuis of lodge.
Landbou of Agri toerisme is iets wat reeds bestaan en baie moontlikhede bied aangesien die fasiliteite reeds daar is. Tydens die toeris se besoek aan jou plaas, kry hom betrokke by die aktiwiteite op die plaas. Dit kan ook ’n besoek aan ’n tradisionele kombuis insluit waar koring gestamp word en mieliepap in ’n swart pop op die oop vuurgemaak word. Veral oorsese toeriste is gaande hieroor.
Moenie die plaaslike (biltong) jagter afskeep nie. Hierdie is ’n bron wat jy nie noodwendig net gedurende die jagseisoen hoef te benut nie.
As hy dit geniet, bring hy met sy volgende besoek, wat nie noodwendig in die jagseisoen is nie, sy gesin saam om die heerlike natuur op ’n bosveldplaas te geniet.
Eienaars van plase en gastehuise moet mekaar nie as kompe-tisie sien nie, maar moet eerder saamwerk vir koöp-tisie.
Thabazimbi beskik reeds oor baie van hierdie fasiliteite maar om meer toeriste te lok sal meer insette gelewer moet word om te verseker dat toeriste die volle bosveldervaring kan beleef.
Verskeie opsies is aangebied waardeur Thabazimbi wel as ’n toerisme bestemming uitgebou kan word.
Al is die toerisme organisasie daar om riglyne te bied en al kan die munisipaliteit die ondersteunende struktuur bied, kan niks hiervan realiseer sonder die nodige finansiering en investering nie.
Na afloop van die verrigtinge by Marakele, is belangstellendes vergesel na die Kultuur-dorpie net buite Thabazimbi by die afdraai na Dwaalboom. Die dorpie was een van die laaste pogings van Kumba om aan inwoners van Thabazimbi iets na te laat ter bevordering van toerisme in die streek.
Geen terugvoering is ontvang van hoe om die perseel tot sy reg te laat kom nie en hoe dit dalk as ’n toerisme inligtingsentrum aangewend kan word.


title: Trump se tariefbeleid oor staal maak Vakbond warm onder die kraag

maintext:
Fedhasa, Suid-Afrika se tweede grootste vakbond, maak hom gereed om die President van die VSA, Donald Trump, aan te vat oor sy tariefbeleid jeens Suid-Afrika se staal- en aluminiumbedrywe.
Maroela Media berig dat Fedhasa wil hê dat Trump die tariefheffing moet opskort omdat Suid-Afrika geensins die Amerikaans bedryf bedreig nie.
Volgens die mees onlangse beraming het Amerika Suid-Afrika se versoek vir die uitsluiting van die nuwe staal- en aluminiumtariewe van die hand gewys. Volgens ontleders is dit waarskynlik dat Amerika die Wêreld Handelsorganisasie (WHO) maatreël oortree.
Die departement van handel en nywerheid het ook sy kommer oor die Amerikaanse standpunt uitgespreek.
Trump se jongste skuif kan volgens kenners tot ten minste 7 500 werkverliese lei.
Ekonome sê dit is die een ding wat Suid-Afrika weens sy hoë werkloosheidsyfer en lae ekonomiese groei glad nie kan bekostig nie.
Evander-goudmyn het ook sy sluiting aangekondig, ’n stap wat tot ’n verdere 2 500 werkverliese sal lei.
Feddusa het intussen sy stem ook dik gemaak en vir Trump van onetiese gedrag beskuldig.
Fedusa se hoofsekretaris, Dennis George, sê dat die federasie appèl teen Trump se besluit wil aanteken. Hy sê deur nie Suid-Afrika kwytskelding te verleen van die hoë tariewe nie, sal net werkverliese in die land versnel.
Hy het veral kommer uitgespreek oor werkverliese in die vervaardigings- en mynbousektor. Hy sê dié sektore het reeds duisende werkverliese weens die ongunstige wêreldekonomie gely.
Fedusa sê dat Suid-Afrikaanse staal- en aluminiumuitvoere na Amerika klein is en dat nie een vir die hoër tariewe oorweeg moes word nie. Die uitvoer van die twee produkte hou geensins ’n bedreiging vir Amerika in nie.
Volgens die Amerikaanse departement van handel en nywerheid het Amerika 33,4 miljoen ton ingevoer waarvan 330 000 ton uit Suid-Afrika kom. Dit is minder as 1% van Amerikaanse staal-invoere.
George sê volgens die gegewens is dit duidelik dat Suid-Afrika geen bedreiging vir Amerika inhou nie. Die enigste bedreiging is dat 7 500 poste in Suid-Afrika in die slag kan bly.
George het verder aangekondig dat Fedusa saam met die Internasionale Vakbondfederasie gaan werk om druk op die Trump-administrasie toe te pas om sy tariefbeleid te heroorweeg.
Fedusa bevraagteken boonop Trump se besluit veral omdat dit gekom het nadat hy ’n potjie gholf met die Australiese mynmagnaat, Joe Hockey, gespeel het.
“In watter mate het die potjie gholf Suid-Afrika gekos?” vra George.


title: Polisie veroordeel “onwettige stropery” van groot katte

maintext:
Maroela Media berig dat die Limpopo polisie die onwettige stropery van beskermde spesies ten sterkste veroordeel nadat vier van die Jugomaro Predator Park naby Vaalwater sê skaars “katte” Vrydag in die vroeë oggendure op hul nuwe wildsplaas vergiftig is.
Goosey en Rosa Fernandes bestuur die park saam met hul seun Justin. Die diere wat vergiftig is, is deur die familie van kleins af met die hand grootgemaak.
Vrydagoggend het Rosa aan Maroela Media gesê dat die diere is skaars twee weke gelede na hulle nuwe wildsplaas by Vaalwater van hul vorige tuiste naby Groblersdal.
Volgens haar het hulle die oggend omstreeks 01:30 onophoudelik gehuil het, iets wat hy nooit doen nie. Sy en Justin het gaan ondersoek by Elvis, die wit leeumannetjie en Kai, die goue tiermannetjie se hok. Elvis het by die hek gelê en skuim het uit sy bek gekom. Hy het soveel pyn gehad dat hy die staalhek gebyt en in die proses gebuig het.
Kai het net stil gelê en was reeds dood. Justin het besef dat die katte vergiftig is en saam met hulle probeer om Elvis, wat nog gelewe het, aan die lewe te hou deur sy hart te masseur.
Terwyl hulle hier besig was, het hulle gehoor hoe die twee bruin leeumannetjies in die kamp langsaan van pyn gegrom het.
Hulle het probeer om die twee aan die lewe te hou totdat ’n veearts vanaf Bela-Bela as sou opdaag, maar tevergeefs.
Stukke vleis waaronder lewer, ‘n haas en derms wat met die gif Temic, ook bekend as Two Step, het aan die heining gehang en het in die kamp rondgelê. Die gif was ook te bespeur aan die vleis wat die diere opgebring het.
Die booswigte het toegang tot die wildsplaas deur die heining verkry. Hulle is versteur voordat hulle enige liggaamsdele van die diere kon verwyder en het met leë hande die park verlaat.
Sy het ook genoem dat hulle vermoed dat die diere vergiftig is om vir moetie geslag te word.
Die Vaalwater polisie is na die toneel ontbied en ’n saak van opsetlike saakbeskadiging is aanhangig gemaak.
Die Provinsiale polisiewoordvoerder, Lt.kol. Moatshe Ngoepe, het namens die polisie die voorval verwerp en aan Maroela Media gesê dat die verdagtes onbekend is en dat nog niemand in verband met die voorval in hegtenis geneem is nie.
Enigeen met inligting wat die polisie in hul ondersoek kan bystaan word versoek om adjudant-offisier Leon Moolman by 072 534 5383 te kontak.
Hooffoto: Facebook


description: In beeld: 15 hardnekkige geruchten die iedere transferperiode terugkeren


description: Neffens de fertochte hat feehâlder Lemmens der troch syn eigen hanneljen foar soarge dat syn soan en twa oaren omkamen by it ûngelok yn 2013.

title: Emoasjes rûnen heech op nei útspraak fan fertochte dongsilodrama

maintext: "Ik tocht earst noch: dit is in goede rjochtsaak", seit Norbruis. "Mar ik gean hjir no mei in hiel akelich gefoel wei. Ik fyn it ferskriklik dat dizze man dit sa docht. Hoe kinne jo?! Hoe kinne jo as minske sa dwaan? Hy is sa emosjoneel, seit er, mar kom no! Hy is keihurd. Ik bin noch hielendal fan slach."


title: ’n Waterskaars land – een van 25 Wêreldwyd

maintext:
Die 2018 Bosveld Besigheid Konferensie wat verlede week deur die Thabazimbi Sakekamer in samewerking met Nedbank aangebied is, het verseker dat sakemanne/vroue weereens sterk daaraan herinner is dat ons hier in Suid-Afrika in ’n waterskaarsland woon, een van 25 lande wat wêreldwyd as sodanig geklassifiseerd is.
Dit is wel so dat sowat 80% van die grond as landbougrond geklassifiseer is maar die werklikheid is dat slegs sowat 3% hiervan geskik is vir volhoubare lanboudoeleindes met genoeg vrugbare grond en water hulpbronne om dit te onderhou.
Daarenteen is die grootste gebruiker van hierdie skaars waterbron die steenkoolgedrewe kragstasies wat 86% uitmaak van ons energiebronne in die verskaffing van elektrisiteit.
Reken verder hierby in dat 50% van die oppervlak water, wat geskik is vir menslike en landboudoeleindes, afkomstig is van die berg-gebiede wat slegs 10% van die totale oppervlak van die land uitmaak.
Oppervlakwater is dus geen opsie vir volgehoue ontwikkeling nie.
Limpopo is gelukkig in die sin dat die sentrale Limpopo reservoirs ’n groot bydra lewer tot die land se ondergrondse reserves. Hierdie water is hoofsaaklik afkomstig van die sponsgebiede soos wat ons in die Waterberge aantref. Hierdie was juis een van die groot punte op die agenda toe daar sowat 30 jaar gelede besluit is om die Marakele Nasionale Park te proklameer.
As mens in ag neem dat Suid-Afrika se sponsgebiede reeds sowat twee-derdes minder is as wat dit aanvanklik was, wys dit net in die mate waarin verstedeliking en die aanwending van sponsgebiede vir landboudoeleindes die land se vermoë om vir sy mense te sorg drasties ingeperk het.
Boere en boerderypraktyke speel dus ’n belangrike rol in die bewaring van natuurlike hulpbronne om te verseker dat kraanwater altyd beskikbaar sal wees.
Water moet ekonomies haalbaar wees vir alle sektore van landbou, nywerheid en huishoudelike gebruik.
Om hierdie rede is die ontsouting van seewater nie ’n haalbare opsie nie aangesien die proses nie ekonomies haalbaar is nie. Niemand sal die waterkan bekostig nie.
Die probleem waarmee Suid-Afrika opgeskeep sit is die feit dat die departement van waterwese en sanitasie juis dié departement is wat swaar gebuk gaan onder korrupsie en wanbesteding van fondse.
Die meesterplan vir die behoud van ons waterhulpbronne moet as hoefdoel hê dat daar van steenkool kragstasies af weg beweeg word. Steenkoolmyne is almal in Suid-Afrika se waterryke gebiede geleë en buiten die vernietiging van hierdie bronne, lei dit ook tot erge besoedeling van die land se riviere.
Huidig beplan die regering om alle waterregte onder een beheerliggaam te sorteer wat glad nie uitvoerbaar is nie aangesien die gebruik van water nie eenvoudig krane oop- en toedraai beteken nie.
Net soos daar nou nuwe wetgewing ten opsigte van grondhervorming deurgeforseer word, sal hiervan niks kom indien waterverdeling nie deel van eiendomsreg uitmaak nie.
Boere veral sal hulself deeglik moet vergewis van hul waterbronne en die ekonomiese aanwending daarvan. Dit sluit in die hernubaarheid van grondwater en presiese monitering van watergebruik vir besproeiing, veekrippe en ander gebruike.
Gemeenskaplike aksie is van groot belang ten opsigte van sanitasie en indringer plante, veral in die opvangsgebiede en almal betrokke in hierdie waterketting sal dringend aandag hieraan moet gee voordat hulle hul reg daarop ontneem word.


title: HFM se Top-10 Presteerders vir die tweede kwartaal aangewys

maintext:
Hoërskool Frikkie Meyer het hulle Top-10 Akademiese presteerders vir die Tweede Kwartaal bekend gemaak.
Alle fotobyskrifte is nie in naam- of prestasie-volgorde op die foto nie. Name in fotobyskrifte verskaf is in prestasievolgorde (% in hakies).
Annabelle Tromp, Kwêvoël se kontak vir foto’s en nuus by HFM, sê hiemee vir al ons lesers dat sy nie meer by HFM werksaam is nie aangesien sy en haar gesin na Heidelberg verhuis. Sy wens almal “Alle sterkte en voorspoed” toe. Op die foto neem die hoof van HFM, mnr Collin Campbell van haar afskeid. Van Kwêvoël af – Annabelle, dankie vir jou ondersteuning sedert ek terug is. Saam sal ons hier op Thaba ‘n plan maak om as “Oud-Frikkie” die wa deur die drif te trek en steeds Frikkie Meyer se nuus aanlyn te verkaf.


title: Vuurbal het sosialemedia aan die gons

maintext:
Maroela Media berig dat sosialemediagebruikers op hol is oor ’n glimmende vuurbal, vermoedelik ’n meteoriet, wat Saterdagaand vanaf Ottosdal in Noordwes te sien was.
Die vuurbal wat deur die lug trek voordat dit lyk asof dit ontplof, is op twee boere, Vicus van Zyl en Barend Swanepoel, se plase se veiligheidskameras vasgelê.
Van Zyl, wat tussen Hartebeesfontein en Ottosdal boer, sê dat sy buurman by hom koffie gedrink het en omstreeks 18:45 huis toe gery het. Net nadat hy gery het, het sy buurman hom gebel en gevra of hy dit ook gesien het. “Hy het self gesien hoe die ding deur die lug trek.” Van Zyl het toe op sy kameras gaan kyk en dit toe ook gesien.
Volgens hom beweer ’n vriend van hom wat ’n sterrekundige is, dui die voorlopige ondersoek daarop dat die meteoriet teen ’n snelheid van 252 000 km/h beweeg het en 60km bo die aardoppervlak uitgebrand het.
Ateroid Initiatives het op Twitter gesê dit wil voorkom dat die meteoriet, wat intussen nie-amptelik die naam ZLAF9B2 gegee is, die atmosfeer bokant Botswana binnegedring het. Daar word bespiegel dat dit dieselfde meteoriet is wat vroeër oor die Yunnan-provinsie in China sigbaar was.
Video: Vicus van Zyl – Hooffoto: Skermskoot uit Video


title: Touch of Class in ’n klas van hulle eie

maintext:
Touch of Class wat Donderdag 21 Junie tydens die KunsteGrot se 12de verjaardag opgetree het, het met hierdie tweede optrede van hulle by die KunsteGrot, bewys dat hulle in ’n klas van hul eie is en sale, self in Thabazimbi, kan volmaak.
Dit was dan ook die geval en al die kaartjies is vooraf uitverkoop in die volgepakte saal met skaars loopspasie tussen al die tafels wat uitgesit is.
Voor die vertoning is ’n kort video-opname vertoon van die verskeie kunstenaars wat reeds in die KunsteGrot opgetree het, wat Rita gelukwens met wat sy oor die 12 jaar met die teater vermag het en het haar ook sukses in die toekoms met haar KunsteGrot optredes en produksies toegewens.
Die teater het glad nie kortgeskiet om die uitstekende beligting en klank, wat deur die groep self voorsien is, uitstekend aan te wend nie en is bewys van ’n dorps-teater van hoogstaande gehalte waaroor baie min dorpe in die land beskik.
As sodanig kan daar beslis wyer as net Thabazimbi gekyk word om die teater te bemark.
Mens kan maar net die hoop uitspreek dat die mense wat die vertoning bygewoon het steeds hulle ondersteuning sal wys met toekomstige produksies wat die KunsteGrot.
Deon van der Merwe, die enigste stigterslid van Touch of Class, het gewys dat hy ’n kitaarspeler van formaat is met reeds verskeie kitaaralbums agter sy naam.
Die bekendste hiervan is Kitaarboogie, Hits of The Shadows, Crying Guitar en A Tribute to Richardo Bornman.
Hy het ook nie gehoor teleur gestel toe sy Kitaarboogie die snare laat bewe en lewe het tydens die vertoning.
Met sy Flamenco nommers het hy ook gewys dat self die Spaanse Kitaar se snare vir hom reg lê.
Deon, met sy Meestersgraad in Kliniese Sielkunde, se passie is egter sy musiek wat hy duidelik ten volle uitleef.
Die groep het met Neil Diamond se Sweet Caroline as eerste item die gehoor dadelik vasgevang. Hierna het nog ’n paar nommers van Neil Diamond gevolg met Ruhan du Toit, hoofsanger van Touch of Class, se fluweelstem waarmee hy alle style kan interpreteer en sy stem perfek aanwend, het reeds op 10-jarige ouderdom sy eerste album terwyl hy op laerskool was uitgereik.
Sedertdien het hy sowat 150 optredes per jaar gedoen in rolle wat gewissel het van musiekblyspele, teaterproduksies, vier soloalbums en twee duet-albums wat hy saam met sy broer opgeneem het.
Freddie Mercury van Queen was ook ’n uitdaging wat hy maklik oorkom het tydens die vertoning.
Alhoewel Ruhan sê dat hy nie Italiaans verstaan nie, kan mens dit beswaarlik glo en is daar beslis geen probleem met sy uitspraak nie.
So was een van die hoogtepunte een van die liedere waarmee hulle afgesluit het, naamlik die Nessun Dorma area uit die Italiaanse opera Turandot van Puccini. In hierdie area sing Calaf, die onbekende prins, sy oorwinningslied toe hy besef het dat hy die drie raaisels kon oplos om Prinses Turandot, op wie hy verlief geraak het, se hand te wen.
Ruhan het hiermee bevestig dat hy glad nie vir enige tenoor hoef terug te staan nie, al “verstaan hy nie wat hy sing nie”.
Hulle het met Purple Rain van Prince afgesluit en ’n doodse stilte van die kant van die gehoor het hulle bewondering vir hierdie twee musikante duidelik gemaak.
Voor die vertoning is sop en sherie met die komplemente van Thabazimbi Pick n Pay bedien en na afloop van die vertoning het teatergangers nog lank saamgekuier. Beslis ’n aand wat lank onthou sal word.
Rita van die KunstGgrot kan op die skouer geklop word vir ’n uitstekende kultuur- en waardetoevoeging tot die kunste wat sy deur die KunsteGrot doen.
Ondersteun die komende produksies, waaronder kinderteater deur Rivo Toneel “Fluit-Fluit my Stories is nog nie uit” en die verhoogproduksie van “Piet se Tante” ook voorlê.
Die volgende verhoogoptrede is wanneer die bekende sanger en TV-aanbieder, Jak de Priester op 11 November weer op die verhoog sal wees.
Voor hierdie tyd sal daar hopenlik nog ’n paar ander kunstenaars wees wat in die KunsteGrot gaan optree.
Inligting hieroor sal op Kwêvoël se Facebook bladsy (www.facebook.com/kwevoel) beskikbaar wees.
Moet ook nie die gereelde filmvertoning wat op die KunsteGrot se wyedoek skerm vertoon word misloop nie.
Daar is ook heelwat Golden Oldies Movies wat rondlê en wag op ’n geleentheid om vertoon te word. Al het jy reeds hierdie flieks gesien, pak die piekniekmandjie en kom kuier saam om weereens die nostalgie van die groot filmteaters van weleer te ervaar.


title: Ekonomie: Geen goeie nuus vir die verbruiker

maintext:
Alhoewel die Suid-Afrikaanse ekonomie beter presteer sedert die politieke landskap verander het met die verkiesing van ’n nuwe staatspresident, is die ekonomiese beleid onduidelik omdat dit ’n groot element van onsekerheid bevat.
Dit is die woorde waarmee Nicky Weimar, Senior Ekonoom van Nedbank, die mense wat die Thabazimbi Sakekamer Konferensie bygewoon het, begroet het.
“Die pluspunte van die veranderde politieke landskap is die belofte dat korrupsie vasgevat sal word en die besef dat beslissende stappe geneem moet word om fiskale dissipline te herstel.”
Vir die eerste keer in vier jaar skep die begroting ’n beter vooruitsig nadat die vorige presidensie daarin geslaag het om 60% meer te spandeer as wat die inkomste was.
Aangesien 45% van hierdie geld van die buiteland geleen is en terugbetaal moet word, beteken dat die Reserwebank rente koerse baie sou moes opstoot om die nodige kapitaal te bekom.
Suid-Afrika kan ’n bietjie asemhaal, het sy gesê, nadat die graderings waghond, Moody’s, sy vertroue in die nuwe begroting gewys het deur die gradering dieselfde te hou en daardeur disinvestering voorkom het waar beleggers hulle geld sou onttrek.
Na die aanwysing van Ramaphosa as president het die verbruikersvertroue toegeneem, “soortvan ’n vars asemteug na die Zuma-era.”
Verbruikersvertroue, waarneembaar in die styging of daling in huis- en motorverkope waar verbruikers weer bereid is om geld te spandeer om hul lewensomstandighede te verbeter, het gestyg.
Sy het verder genoem dat inflasie tans redelik onder beheer is, hoofsaaklik omdat voedselinflasie skerp afgeneem het. Die rede hiervoor was die rekord oeste van die vorige jaar.
“Daar moet in gedagte gehou word dat rekordoeste nie jaar na jaar behaal kan word nie, met die gevolg dat voedselinflasie vir die volgende paar jare kan styg.”
Weimar reken dat op die keper beskou is die land in ’n baie beter finansiële posisie en dit kan ekonomiese groei verstewig.
Alhoewel die rand herstel het tydens hierdie proses, is dit nou weer onder druk nadat die Amerikaanse president, Donald Trump, die gordel stywer trek teenoor invoere na die VSA. Alhoewel hierdie uitvoere na die VSA nie so ’n groot deel van die Amerikaanse invoere uitmaak nie, is dit vir Suid-Afrikaanse uitvoerders van die uiterste belang.
Voeg hierby die drastiese styging in oliepryse wat verbruikersbesteding laat afneem aangesien die addisionele uitgawe aan brandstof nou weer ’n groot deel gaan uitmaak van die gesin se bestedingsvermoë.
Beleggingsvertroue draai maar eintlik om die waarde van die rand as ontluikende mark vir beleggers, daar waar die risiko dalk hoër is maar die opbrengs uitstekend is.
Sy het genoem dat oorsese beleggers heel vertroud was met die staatskaping deur die Guptas tydens die Zuma-era en beleggings is daarvolgens aangepas.
Een groot probleem van die ontluikende markte is die feit dat Trump geweldige groot belastingverligting-konsessies aan die Amerikaanse toegestaan het. Dit stimuleer groei en daarmee saam die verlaging van werkloosheid.
Hierdie faktore maak die VSA ’n baie beter proposisie om geld te belê as die ontluikende markte waar die belegger ’n groter risikofaktor in die gesig staar.
Gesien uit hierdie oogpunt kan sy nie anders as om te voorspel dat die rand oor die volgende twee jaar verder gaan verswak en dat inflasie gaan toeneem nie.
Met ’n groeikoers van minder as 2% is Suid-Afrika se ekonomie kritiek verswak. Sodanig dat selfs toerisme merkbaar afgeneem het.
Huidig is die regeringspandering van sowat 21% van die totale nasionale inkomste (GDP – Gross Domestic Product), hopeloos te hoog.
Kapitaalspandering wat neerkom op gebruikersvertroue van plaaslike beleggers staan tans op 18,7%. Hierdie kapitaalspandering is uiters noodsaaklik vir groei en behoort nader aan 25% van die nasionale inkomste te wees.
Sy het gesê dat die grootste geskenk van die regering se kant sal wees om hul spandering in te kort. Die beskikbare geld moet effektief spandeer word, iets waarop die regering duidelik moet verbeter.
Suid-Afrika se uitvoere op 29,8% en die invoere op 28,4% van die GDP, wys dat die wêreldekonomie ’n beslissende voordeel vir Suid-Afrika inhou.
Die toename in vraag na kommoditeite, hoofsaaklik van minerale deur mynbou, kan Suid-Afrika se posisie baie verbeter. Steeds is daar die Trump-beleid om die grense vir invoere te stuit asook die beperking op goedkoop arbeid wat groei van kommoditeite in Suid-Afrika kan strem.
Weimar reken dat hierdie beleid van Trump op die ou einde nie veel voordeel vir Amerika sal inhou nie as gevolg van stygende inflasie. Die stygende salarisse ten opsigte van arbeid asook die tekort aan sekere vaardighede waarin net die goedkoper arbeid vanaf Mexico en ander lande kan voorsien, gaan uiteindelik sy tol eis op die Amerikaanse ekonomie.
“Suid-Afrika se probleem is dat hy eers ’n arbeidsberaad hou, waar oor minimum salarisse met vakbonde ooreengekom word voordat hulle ’n beleggingsberaad hou om moontlike beleggers te lok. Minimum salarisse en onbeheersde stakings is van die eerste dinge wat vreemde beleggers afskrik.”
“Suid-Afrika se beleggingsbepalings laat geen ruimte om beleggers te lok nie. Die arbeidsmag is te duur vir wat geproduseer word en die voortdurende stakings wys op onstabiliteit in die werkerskorps. Nou kom die regering met verdere beperkings op beleggers met die onteiening sonder vergoeding beleid wat hulle nastreef.”
Armoede, het sy gesê, kan nie verlig word terwyl daar ’n atmosfeer van disinvestering, aangemoedig deur die tekort aan vaardighede, heers nie.
’n Goeie voorbeeld hiervan is Eskom:-
“Ruk hierdie staatskorporasie reg deur heel bo by die Hoof Uitvoerende Beampte te begin en reduseer die arbeidsmag. Ongelukkig is dit nie die uitgangspunt van Eskom nie aangesien vakbonde hierteen kapsie gaan maak. Vir hulle is die enigste opsie om tariewe te verhoog om hulle uit hul fiskale gemors te kry.”
Weimar het daarop gewys dat gedurende hierdie jaar voor die algemene verkiesing, politici voor die vakbonde en hul eise gaan swig. Investering gaan nie groei nie.
So ver dit onteiening sonder kompensasie aan betref het sy daarop gewys dat R200 miljard genoeg gaan wees om al die bestaande grondeise af te handel.
“Gaan leen die geld en kry dit agter die rug. Die gewillige verkoper en die gewillige koper sal kry wat hulle verlang. Almal gaan baat hierby vind.”
Indien die staat voortgaan met sy onteiening van eiendom sonder vergoeding, kom sowat R1,3 triljoen se verbande wat deur banke afgeskryf moet word in gedrang. Die globale effek wat dit gaan hê is dat gemoedere vir konfrontasie opgejaag gaan word en al die banke in Suid-Afrika gaan bankrot speel.
Ter afsluiting het sy genoem dat kleinsakemanne ongelukkig deur wetgewing doodgedruk word voordat hulle behoorlik op dreef kan kom. Besighede moet hulle daarop voorberei dat die ekonomiese omgewing nie in die komende jaar gaan verbeter nie.
“Diktatorskap beteken die individu is niks. Vryheid is beslis beter as hierdie opsie van onderdrukking. Aangesien jou belegging op investering eers na sowat tien jaar of meer realiseer, gaan niemand in hierdie land investeer solank daar nie ’n waarborg is dat hy ten minste sy geld gaan terugkry nie.”


title: Bekende stem nou stil

maintext:
’n Bekende stem op Thabazimbi se handsentrale wat die gemeenskap tot in die laat tagtiger-jare bedien het, is stil met die afsterwe van Martie Hamman verlede week.
Martie (67) is Woensdag 13 Junie in die Unitas Hospitaal in Pretoria na ’n kort siekbed oorlede nadat sy op 7 Mei met skedule-4 pankreas-kanker gediagnoseer is.
Sy is nie onmiddellik opgeneem nie, maar toe sy daarna ’n bloedklont in haar longe opgedoen het, was sy heeltyd gehospitaliseer en haar toestand het daarna baie vinnig verswak.
Martie, die tweede-jongste kind van Pat en Joey Ellis, wat destyds op Diepwater in die Makoppa omgewing geboer het, het haar laerskool by Laerskool Van Wykskraal op Makoppa voltooi en by Hoërskool Frikkie Meyer haar hoërskool-loopbaan. Oom Pat Ellis sal onthou word as die Balju vir baie jare in Thabazimbi.
Na skool het sy by die Thabazimbi sentrale gewerk en daarna vir Agricura wat landbougif aan die boere verkoop het.
Sy en haar man, Mike Hamman, is gedurende 1972 getroud en uit die huwelik is twee kinders, Martie en Pieter, gebore.
Mike, wat ondermeer Tswana vol kon praat, was die destydse “Stadsekretaris” van Regorogile en gedurende sy tyd is die dorp uitgelê en met die konstruksie van HOP huise begin.
Die gesin het gedurende 1985 vanuit die dorp na hulle plot op Kwaggasvlakte verhuis.
Mike het erg aan diabetes gely en is in 1997 oorlede. Hy was ook bekend vir sy eksotiese voëlboerdery wat hy op die plot bedryf het en die meeste kokketiele, budgies, papegaaie en ander eksotiese voëls in die omgewing het destyds uit sy hokke gekom.
Martie het tot na die draai van die eeu op die plot aangebly en haar daarna weer op Makoppa saam met haar lewensmaat, Boet Allers tot sy afsterwe 13 jaar later, gevestig en die plot uitverhuur.
Sy en haar latere lewensmaat, Tienie Potgieter, was saam op die plaas Foure in die Makoppa omgewing waar hulle langs die Krokodilrivier lande onder besproeiing het en met vee boer. Tienie was vir die afgelope bykans ses jaar ’n steunpilaar wat haar onderskraag het.
Martie word oorleef deur Tienie, haar dogter en skoonseun Martie en Jaco Labuschagne en hulle kinders: Jean-Pierre (14) en Larochelle (10) asook haar seun Pieter.
Die begrafnis is Vrydag 22 Junie 2018 om 11:00 vanuit die Hervormde Kerk Thabazimbi. Die teraardbestelling is by die Thabazimbi begraafplaas.


title: Thaba se Body Twenty by Comrades

maintext:
Die dames van Body Twenty op Thabazimbi het met ’n reuse- poging voor die dag gekom en ses van hulle het aan die afgelope Comrades Marathon tussen Durban en Pietermaritzburg in KZN deelgeneem.
Hulle tye was soos volg:
Zani en Nataly eindig in ’n tyd van 8 uur en 46 minute. Alet maak klaar in 11 uur en 1 minuut terwyl Moksie, Sandra en Natasha eindig in 11 uur 31 minute.


title: HFM Spog met 2 Blou Bulle

maintext:
William Thulare en Tshimishwa Nemavholo, albei leerlinge van Hoërskool Frikkie Meyer, het kontrakte gesluit met die Blou Bulle en sal na hul inderskeie hoërskool loopbane hulle by die Provinsie aansluit.
William maak vanjaar klaar en sal in 2019 by die Blou Bulle aansluit terwyl Tshimishwa eers in 2020 by hulle sal inskakel.
Werner de Beer (Hoë Prestasie koördineerder van die Blou Bulle) en Theo Lyvet (Internskap Koördineerder van die Blou Bulle) het Dinsdagoggend 5 Junie 2018 Hoërskool Frikkie Meyer besoek om die kontrakte te bevestig.


title: Rolspelers se afwesigheid pla by Toerisme Indaba

maintext:
Pieter Coetzee – Redakteur: Kwêvoël
Die tweede sessie van die Thabazimbi Toerisme Indaba wat verlede maand in Marakele Nasionale Park aangebied is, het ek baie stimulerend gevind, veral die terugvoering op die SWOT-analise wat deur die plaaslike sakeman en kenner op die gebied, Jacques Blaauw, gelei is.
’n Paar van die vorige rolspelers, in terme van sprekers wat nie direk betrokke was by die organisasie en aanbieding van die eerste Toerisme Indaba nie, maar wat baie welkome insette gelewer het om die deelnemers betrokke te kry by die SWOT-analise na afloop van die Indaba en baie waardevolle insette gelewer het, was wel teenwoordig om hierin te deel.
Wie nie teenwoordig was nie, of in ’n baie mindere mate as met die eerste Indaba, was die fisiese rolspelers soos die lodge/gastehuis-eienaars, jag-uitrusters, wildsplaas-eienaars, eienaars van privaat wild-, roofdier- en roof/aasvoël-reservate in die direkte en omliggende Thabazimbi gebiede. Hierdie rolspelers het groot waarde toegevoeg deur hulle die insette wat gelewer is om die SWOT-analise te kon bemagtig.
Soos in die berig in Kwêvoël oor die tweede Toerisme Indaba, is daar baie potensiële market binne die toerisme-bedryf wat ontgin kan word. Die groot probleem bly egter die tekort aan ontwikkelingskapitaal.
Hier was dit teleurstellend dat daar geen openlike teenwoordigheid van rolspelers in die finansiële sektor was nie. Of dit so bedoel was of nie, glo ek dat hierdie instansies op hoogte van sake moet wees van wat die plaaslike munisipaliteit in samewerking met ander groot rolspelers probeer vermag om toerisme te bevorder, ’n aspek wat reeds lank gelede geïdentifiseer in terme van lewensvatbaarheid en volhoubare groei vir die gemeenskap ingevolge die Geïntegreerde Ontwikkelingsplan (IDP) vir die dorp.
Waar was die Ontwikkelingsbank van Suider-Afrika wat destyds baie sterk insette gelewer het tydens die eerste IDP konferensie oor die beskikbaarheid van kapitaal vir ontwikkeling?
Het die banke die gemeenskap so gefaal dat ontwikkelaars besef dat banke nie meer daarop gemik is om plaaslike ontwikkeling te stimuleer nie en hulle besigheid eerder op die salaristrekkers vestig. As Suid-Afrikaanse finansiële instansies nie meer bereid is om in Suid-Afrika se toekoms te investeer nie, bied dit ’n baie swak beeld van ons land se ekonomiese gesondheid.
Dit was ooglopend dat ’n groot aantal afgevaardigdes by die Indaba nie deel van die plaaslike gemeenskap was nie en verkies het om veral die verdere besprekings te ignoreer en het eerder buite op die stoep gekuier en vir die kospotte gewag inplaas daarvan om verder te deel in die Indaba.
Dit was so erg dat die program-leier genoodsaak was om hulle van tyd tot tyd tot orde te roep aangesien niemand binne die konferensiesaal die sprekers kon hoor nie.
Het hulle dalk gekom in die hoop dat die regering miljoene rande gaan weggee en daarmee aan hulle die geleentheid bied om die enigste lewensvatbare projek in ons omgewing te skaak?
Die vraag is net – hoekom was die werklike rolspelers afwesig en is die stoele gevul met mense wat geen belang by die Indaba gehad het nie.
Waar was die rolspelers wat reeds lewensvatbare fasiliteite binne die hele raamwerk van die SWOT-analise ontwikkel en geïdentifiseer het?
Vir almal betrokke by die toekoms en ekonomiese voortbestaan van Thabazimbi deur die bevordering van wat die omgewing kragtens die bevordering van plaaslike toerisme kan bied, is Indaba’s soos hierdie van die uiterste belang.
Om terug te keer na die insette wat tydens die Indaba gelewer is.
Hier het die belangrikheid van die eerste en blywende indrukke van die toeris, wat vir die eerste keer die dorp inry, sterk na vore getree.
Voor die aanvang van die Indaba het ek ’n paar woorde met een van die sprekers van die vorige Indaba gewissel. Die betrokke persoon van SANParke het baie goeie werk gedoen om die gemeenskap van Clarence in die Oos-Vrystaat betrokke te kry by die bemarking van die Golden Gate Nasionale Park, wat toevallig ook deel uitmaak van die Noordelike parke wat Marakele Nasionale Park insluit.
Clarence het intussen ontpop as toerisme bestemming met verskeie restaurante, kunsgalerye en hul eie Boetiek Bierbrouery en gastehuise wat honderde mense oor naweke en vakansies daarheen lok.
Hy het tydens die eerste Indaba ’n opmerking gemaak oor die negatiewe persepsie wat hy gekry het met die sterk rioolreuk wat merkbaar was toe hy Thabazimbi vanaf die weste binnegery het.
Tydens my gesprek met hom voor die Indaba het hy genoem dat Thabazimbi iets omtrent hierdie rioolreuk moet doen voordat hulle die gebied as toerisme bestemming sal kan bemark.
Op my vraag aan hom het hy bevestig dat hy dieselfde toegangspad gebruik het as tydens sy eerste besoek toe hy die dorp binnegekom het. Ek het hom daarop gewys dat Anglo die rioolplaas intussen opgegradeer het en dat daar geen teken meer was van die rioolreuk nie. Sy eerste indruk wat hy destyds gehad het, het hom daarvan weerhou om die afwesigheid van die reuk te bemerk.
Hiermee het ek hom van ’n groot verleentheid gered want toe hy later weer ’n spreekbeurt gehad het, het hy daarop gewys dat toe hy die dorp tydens hierdie geleentheid binne gery het, was daar nie sprake van ’n sterk rioolreuk nie – wys net die krag van eerste indrukke – al lieg jy daaroor as dit nie meer aanwesig is nie!
So ook was daar die kommentaar van ’n verteenwoordiger van die Limpopo Toerismevereniging wat gewys het op die swak hantering van navrae by gastehuise wat klink asof hulle jou ’n guns bewys deur net met jou te praat.
Maak seker dat jou ontvangspersoneel oor die nodige telefoon etiket beskik sodat besoekers nader gelok word eerder as om nooit weer te skakel nie. Die voorbeeld wat jou besigheid stel is die indruk wat besoekers onbewustelik van al die besighede in die dorp opstel en dit dan as sulks uitdra. Die telefoon is die eerste kontak met die kliënt – laat die kliënt welkom en gewaardeer voel deur sy navrae.
Laasgenoemde persoon se ondervinding het ongelukkig verder gestrek met die onwelkome diens by ’n restaurant in die dorp waar hy ontbyt wou nuttig. Nuwe besoekers is maar geneig om eerder die meer bekende franchise restaurante te besoek as hulle ’n dorp binnery – ten minste weet die kliënt wat om te verwag en behoort hierdie restaurante op ’n standaard te wees wat deur die franchise gestel is.
Ongelukkig is daar een standaard waaroor die franchise geen beheer het nie. Dit is naamlik die diens wat jy as kliënt ontvang.
Word die besoeker vriendelik ontvang sonder dat hy homself deur ‘n skare van kelners wat luidkeels by die deur staan en gesels of sommer net na buite staar, moet wurm en vir ’n halfuur of langer moet wag voordat een van die kelners hulle dalk sal verwerdig om ’n bestelling te neem?
Hierdie is eerste indrukke wat uitgedra word – “Vermy eerder die plaaslike restaurante op Thabazimbi – pak maar eerder padkos en ’n fles koffie!” – wil ons nie hê nie.
Sien toe dat jou personeel, veral die in die restaurant en gasvryheid-bedryf behoorlik opgelei is en gaste professioneel en met die nodige aandag bedien.
Net so is daar baie besighede wat hul eie bemarkings video’s vertoon terwyl jy staan en wag om bedien te word.
Binne hierdie bemarkingsraamwerk kan baie gedoen word, sonder noodwendige addisionele uitgawes, om toerisme in die gebied te bevorder. Vertoon video’s oor toerisme aanloklikhede in die omgewing waarvan daar heelwat is soos die aasvoëlrestaurant, die natuurskoon van Marakele en die wildlewe wat daarmee gepaard gaan om net ’n paar te noem.
Ondersteun die mense wat iets probeer en moenie altyd geld daarvoor verwag nie.
Ongelukkig is daar te veel korporatiewe maatskappye in die dorp werksaam wat net geld uit die gemeenskap neem sonder om, buiten salarisse, iets terug te ploeg. Die feit dat hulle werkgeleenthede skep is nie noodwendig genoeg om al die miljoene rande wat hulle uit die gemeenskap onttrek te regverdig nie. Deur hierdie maatskappye se gierigheid het heelwat potensieel lewensvatbare besighede wat bydrae tot die toerismebedryf kon lewer reeds tot niet gegaan. Een hiervan was Dewside Brouery en Restaurant.
Baie dinge is reeds probeer, ondermeer die Wildsfees en die Thabazimbimyn Bergfiets uitdaging wat tydens die Wildsfees aangebied is. Hierdie geleentheid het baie mense van regoor die land getrek – waar anders kon jy met jou bergfiets deur tonnels ry wat jou van die een kant van die berg na die ander kant geneem het?
Wetgewing ten opsigte van mynveiligheid het ’n einde hieraan gebring maar dit is dalk iets wat weer oorweeg kan word op ’n gedeelte van die myngroef waar daar meer beheer oor die veiligheid van deelnemers is.
Myntoerisme was juis een van die komponente van die SWOT-analise wat sterk na vore getree het.
Al wat oorgebly het, is die Marakele Marathon. SANParke, die Thabazimbi Marathonklub, die Ereveldwaters en ander rolspelers kan gelukgewens word met hierdie unieke ervaring wat aan deelnemers gebied word om sekerlik aan een van die uniekste marathons deel te neem.
So was daar die Bergboegoeklub, ‘n plaaslike sosiale natuurliefhebbersklub wat gereelde uitstappies in die natuur geneem het en hulle kennis, veral die identifisering van bome uitgebou het. Die maandelikse uitstappies het gepaar gegaan het met ‘n braai waar lede gesellig om die vuur gesit en gekuier het. Tydens so ‘n braai teen die hange van die Kransberg se voetheuwels, het een van die besoekertjies uit Johannesburg wat saam met sy ouers in die Kransberge kom ontspan het, ‘n seun van ongeveer 10 jaar oud, by my gesmeek om agterop my bakkie terug na die lodge te ry. Met veiligheid in ag geneem het ek hom laat belowe dat hy plat agterop die bakkie moet sit wat hy ook gedoen het.
Ek het niks daarvan gedink nie totdat ek ‘n paar weke daarna weer by die lodge uitgekom het waar ons die uitstappie gehad het. Daar het ‘n briefie vir my gewag wat die kind se ma vir my gelos het om my te bedank vir die onvergeetlike rit wat haar kind agterop my bakkie gehad het. Vir hom was dit die grootste ondervinding van die hele naweek in die Kransberge en kon hy nie uitgepraat daaroor raak nie. Om agter op ‘n voertuig te ry terwyl jy kyk na die sterre wat bo jou skyn is iets wat hy vir altyd sal onthou.
So het ek ook die ondervinding gehad toe ek en vriende, na ‘n wildrit op ‘n vriend se wildsplaas, teen skemer by een van die poele langs die rivier gestop het vir ‘n skemerkelkie.
Stoele is uitgesit wat oor die waterpoel kon uitkyk terwyl sjampanje geskink en ligte verversings bedien is. Skielik het dit stil geraak met ‘n visarend wat gesteurd vir sy maat fluit en was daar stemme wat in harmonie sing wat vanaf die oorkantse oewer hoorbaar raak.
Soos die stemme harder geword het, het fakkels in die poel begin weerkaats en die jong sangers, almal leerlinge van die plaasskooltjie en kinders van die plaasarbeiders, het uit die bos gestap kom. Op die ou einde was dit ‘n skouspel van sangers en dansers wat ons vir ‘n halfuur lank op die natuur se eie verhoog met sang en tradisionele danse, met tromme as enigste begeleiding, vermaak het met die groot vure en fakkels se weerkaats as beligting. Onvergeetlik!
‘n Groter verhoog kan jy nie by Monte Casino of enige ander teater kry nie.
Wat ons as inwoners van die bosveld as allerdaags beskou kan vir ‘n stadbewoner ‘n besondere ervaring wees. Hou dit in gedagte met jou bemarking en dit wat jy aan die toeris kan bied – maak seker dat hy volgende keer nog mense saambring om dit te ook te ervaar.
Nie een van die sprekers het melding gemaak van koste verbonde aan die daarstelling van fasiliteite of fondse vir die finansiering van projekte nie.
Nie eens die Waterberg Munisipaliteit se verteenwoordiger het gepoog om ’n belofte te maak van moontlike finansiering vanaf die provinsie of die staat nie. Iets waarvoor daar in die begroting voorsiening behoort te wees.
Al die moontlikhede wat tydens die laasgenoemde voorlegging genoem is, is reeds ’n paar honderd keer oorweeg maar sonder beleggers kan niks gedoen word nie.
Een ding wat seker is, anders as wat in ander publikasies uitgemaak word, is die feit dat die munisipaliteit slegs ’n ondersteunende rol kan vervul kragtens skepping van infrastruktuur en die voorsiening van wetgewing ter bevordering van toerisme. Die munisipaliteit kan nie ’n mededingende rolspeler in die bedryf wees nie, maar kan deur wetgewing ontwikkelaars aanmoedig om hulself as rolspelers in die bedryf op Thabazimbi of in die omgewing te vestig.
Te min word gedoen om weereens ’n fees, soortgelyk aan die Wildsfees, terug te bring na Thabazimbi. Die Wildsfees het bewys dat dit geld na die dorp trek en toerisme bevorder. Ongelukkig was politieke inmenging vanaf die vorige ANC beheerder munisipaliteit een van die oorsake dat die fees nie meer aangebied word nie.
’n Kraft Bierfees is sedertdien tydens twee geleenthede op klein skaal aangebied. Daar is geen rede dat ’n soortgelyke bierfees gekoppel aan die wild/jag-industrie, nie ’n jaarlikse instelling kan word om toerisme te bevorder nie.
Die res is in die hande van die privaat ontwikkelaars. Maak dit net vir hulle die moeite werd en los die knellende wetgewing wat ons kleinsakebedryf versmoor.


title: Boorling van Thabazimbi sterf in Helikopterongeluk

maintext:
Herman Wenhold (37), die seun van Neville en Elmarie Wenhold wat vroeër jare op die plaas Haakdoringdrift net buite Thabazimbi op die pad na Setaria geboer het, en sy vriend Jacques Oelofsen (31), is dood nadat hulle helikopter Vrydag op ‘n wildplaas net buite Bela Bela neergestort het. Volgens die woordvoerder van die polisie het die helikopter omstreeks 12:00 op die Lumarie-Wildsplaas neergestort. Albei die insittendes is opslag dood.
Maroela Media het berig dat die helikopter oppad was na die Zebula-gholflandgoed toe dit neergestort het.
Die oorsaak van die ongeluk is nie bekend nie en die polisiebeamptes asook ‘n forensiese ondersoekspan het die toneel ondersoek.
Die Wenhold-gesin het gedurende 1994 na die Mooinooi omgewing verhuis nadat hulle die plaas op Thabazimbi verkoop en hulle hul op die familieplaas, Buffelsfontein, gevestig het.
Herman is ‘n gebore Thabazimbiër en het sy laerskool loopbaan by Laerskool Thabazimbi voltooi. Hy was tot Gr 10 leerling by Hoërskool Frikkie Meyer het sy hoërskool loopbaan op Rustenburg by Ou Hoër voltooi.
Nadat hy ‘n jaar lank in die buiteland was, het hy sy landbou diploma verwerf. Hy het daarna betrokke geraak by die myne en grondverskuiwingswerk vir hulle gedoen. Die besigheid het sodanig uitgebrei dat hy kontrakteurwerk by myne regoor die land gedoen het.
Herman en sy vrou Karien, die ouers van twee jong kinders, onderskeidelik twee jaar en nege maande oud, het in Rustenburg gewoon en vandaar sy besigheid bedryf..
Sy broer Neville het Sondag aan Maroela Media gesê dat vlieg Herman se groot liefde was. Hy het gesterf deur dit te doen wat hom die heel gelukkigste gemaak het.
“Ek weet dat my broer ‘n ongelooflike presiese mens was en altyd baie goed na sy voertuie, asook sy helikopter, omgesien het. Hy sou nooit vlieg as daar rede was om onveilig te voel nie, en sou teruggedraai het as daar fout was.
Daarom glo die familie dat dit ‘n onvoorsiene meganiese oorsaak was wat die ongeluk veroorsaak het”, het Wenhold gesê.
Herman en Jacques was van Rustenburg na die Zebula-gholflandgoed om die naweek gholf te gaan speel toe die ongeluk gebeur het. Paramedici en die polisie is onmiddellik na die toneel ontbied, maar albei is op die toneel dood verklaar.
Herman, wat ook oor ‘n vastevlerk vlieglisensie beskik en sowat 800 uur op vastevlerk vliegtuie het, het sowat ‘n jaar gelede daaraan begin werk om ook sy helikopterlisensie te kry en het reeds sowat 70 uur op helikopters agter sy naam gehad. Een van sy grootste drome is sowat ‘n maand gelede bewaarheid toe hy sy eie helikopter kon koop.
Herman kom uit ‘n familie van vliegentoesiaste met beide sy ouers asook sy ouer broer, Casper, wat vir hul privaatvlieglisensies gekwalifiseer het.
Toe die gesin nog op Thabazimbi gebly het, het Elmarie en dr Jan Erasmus gedurende 1988 saam ‘n Cherokee 235 gekoop. Hulle het die vliegtuig in 2012 verkoop. Herman was so erg oor die vliegtuig dat hy dit in 2016 weer terug gekoop het en is dit steeds op sy naam geregistreer.
Neville het verder gesê dat dit vir hulle moeilik is om sin te maak van die tragedie. “Al ons herinneringe aan Herman is positief. Hy was net ‘n amazing mens. Alles wat hy aangepak het, het hy met ‘n glimlag gedoen. En maak nie saak hoeveel sukses hy behaal het nie, hy het altyd ‘n oop hand vir ander gehad en ander mense se probleme op sy skouers geneem. Dit is net wie hy was. ‘n Tipiese old-school gentleman.”
Die begrafnis sal Vrydag 8 Junie om 11:00 op die familieplaas naby Mooinooi plaasvind, waar die teraardbestelling ook sal geskied.
Herman word oorleef deur sy vrou Karien en twee kinders, Elné en Herman, sy ouers Neville en Elmarie, sy broers Casper en Neville en sy suster Elzette.
Vir verdere navrae of padaanwysings, skakel sy broer Casper by 083 520 9634.


title: Laerskool Thabazimbi se kore deur na TV finaal van “Sing in Harmonie”

maintext:
Laerskool Thabazimbi se Junior Koor is tydens die onlangse “Sing in Harmonie Koorkompetisie” as die wenkoor in die Limpopo streek uit vier ander laerskole wat ook deelgeneem het aangewys.
Die Sing in Harmonie kompetisie se finale uitdunne in Limpopo, is op 25 Mei by Laerskool Thabazimbi deur die bekende musikant en TV aanbieders, Anthonie Bougas en Isak Davel in samewerking met kykNET NOU!, aangebied.
Vir ‘n wyle is Laerskool Thabazimbi se skoolsaal in ‘n TV ateljee omskep met al die props soos dit op TV te sien is.
Die program word Sondae vanaf 16:00 op kykNet NOU! gebeeldsend.
Anthonie het as jong sanger sy debuut op TV tydens die Sangkompetisiereeks, Supersterre, as die jongste deelnemer hieraan gemaak. Isak Davel het ook geen bekendstelling nodig nie as musikant asook akteur in verskeie TV produksies.
Gedurende 2014 het Anthonie met die suksesvolle Sing in Harmonie Skoolkoorkompetisie begin wat nou reeds ‘n jaarlikse instelling is.
Die skole wat hier plaaslik deelgeneem het was Laerskole Thabazimbi, Ellisras, Olienpark van Brits en Nylstroom waarvan ‘n totaal van ses kore deelgeneem het in die twee afdelings.
Beoordeling is gedoen deur onder andere Philip Kotzé en Hanlie von Sittert.
Laerskool Ellisras se seniorkoor was die wenners met Laerskool Thabazimbi se seniorkoor wat tweede geëindig het. Aangesien die puntetotaal van Laerskool Thabazimbi met minder as ‘n punt van die wenkoor was, is die seniorkoor van Laerskool Thabazimbi gered om ook deel te neem aan die finale rondte in Krugersdorp.
Beide die senior- en junior kore van Laerskool is deel van die ses kore in Limpopo wat gekies is om die provinsie gedurende die tweede rondte wat tydens September plaasvind, te verteenwoordig.
Die finale rondte sal op 23 September (Seniorkoor) en 24 September (Juniorkoor) by die Silverstar Casino te Krugersdorp plaasvind.
Die konsterte van die finale uitdunne vind as volg plaas:
23 September: Senior streekkore van Noord-Wes, Mpumalanga, KZN Natal, Limpopo en Vrystaat. Die gaskunstenaar wat tydens hierdie konsert gaan optree is Jo Black.
24 September: Junior streekkore van Noord-Wes, Mpumalnga, KZN Natal, Limpopo en Vrystaat. Die gaskunstenaars wat gaan optree is Adam en Irene-Louise van Wyk.
Kaartjies vir die konserte kos R220 elk en is alleenlik by die deelnemende skole verkrygbaar. Moenie wag nie – besprekings sluit 15 Junie 2018.
Die DVD van die uitdunne by Laerskool Thabazimbi kan tot more, 5 Junie, by Laerskool Thabazimbi bestel word en kos R180. Sorg dat jy more joune kry.


title: Warm wintervermaak met Touch of Class by die KunsteGrot

maintext:
Die KunsteGrot se Twaalfde Bestaansjaar van die KunsteGrot word op 21 Junie met ’n heerlike Sop-en-Sjerrie-aand gevier gaan word.
Die vertoning begin om 19:00, kom dus vroegtydig om jou tuis te maak voor die aanvang van die vertoning.
Die gewilde Touch of Class sal die verhoog volmaak met hulle uiters gewilde vertoning. Kom deel in hierdie lekker warm saam-kuier met uitstekende vermaak in die KunsteGrot.
Toegang is R200 per persoon en sluit die Sop-en-Sjerrie in. Nêrens anders kan jy beter vermaak, met verversings ingesluit kry nie, en dan nog boonop uitgenooi word om jou eie piekniekmandjies met jou geliefkoosde versnaperings te pak en saam te bring en daar te nuttig.
Die Kiosk sal ook oop wees vir ligte snuisterye en koeldrank.
Sleep die vriende nader en trek saam op vir ’n lekker-warm-winter-uitstappie na die KunsteGrot.


title: Dodetal styg steeds na vulkaniese uitbarsting in Guatemala

maintext:
Die dodetal in die vulkaniese uitbarsting van die Fuego vulkaan in Guatemala op Sondag 3 Junie, het nou tot 69 gestyg terwyl honderde beseer is. Die dodetal kan steeds styg soos die soektog na oorlewendes voortgesit word.
Kenners reken dat die uitbarsting, wat vulkaniese as tot op ’n hoogte van 10km die lug ingestuur het, vir eers verby is.
Duisende mense word in tydelike skuilings gehuisves soos hulle voor die lava en pirolastiese vloei van vinnig vloeiende warm gas en vulkaniese stof wegvlug wat teen die hange van die vulkaan afvloei en reeds die gemeenskappe van El Rodeo en San Miguel Los Lotes verswelg het. Die vulkaan is sowat 40km suid-wes van Guatemala se hoofstad. Die hoofstad se La Aurora Lughawe is gesluit weens vulkaniese as op die aanloopbaan terwyl riviere van lava deur koring lande vloei en kleiner dorpies bedreig. Nie almal kon betyds wegvlug nie en daar word gevrees dat baie slagoffers onder die as en vulkaniese stof begrawe is.
Volgens die Guatemala regering is ten minste een miljoen mense deur die vulkaniese uitbarsting ontwrig, terwyl amptenare inwoners aanmoedig om maskers te dra om hulle te beskerm teen die vulkaniese as wat op Guatemala se administratiewe gebiede neersif. ’n verandering in die windrigting is die hoofrede vir die as wat nou op gedeeltes van die hoofstad val.
Eufemia Garcia, ‘n inwoner van Los Lotes, beskryf hoe sy naelskraap van die vulkanies afval ontsnap het soos sy deur die gangetjies na die winkels geloop het. Sy was gelukkig om twee van haar kinders lewendig te vind terwyl sy verder na haar twee dogters en ‘n seun asook haar kleinkind en lede van haar uitgebreide familie gesoek het wat steeds vermis was.
Nog ‘n inwoner van El Rodeo het vertel hoe hy, sy vrou en hul een-jarige dogtertjie hul ander twee kinders van vier- en tien-jaar, wat in hul huis vasgekeer was, met al hul besittings moes agterlaat.
’n Kenner op vulkane, dr. Janine Krippner, het aan die BBC gesê dat mense nie die gevaar van die pirolastiese materiaal moet onderskat nie.
“Fuego is ’n baie aktiewe vulkaan wat baie los vulkanies afval bevat. Die vulkaan is in ’n hoë reënvalgebied en soos die reën uitsak, spoel dit hierdie vulkaniese neerslag weg in modderstortings wat baie afval en rotse bevat.”
Pirolastiese vloei is ’n tipiese resultaat van vulkaniese uitbarstings soortgelyk aan die van Fuego en baie toeskouers wat die beweging van hierdie vloei dophou word oorval aangesien hulle nie besef hoe dodelik en vinnig dit vloei nie, totdat dit op hulle is.
Die spoed waarteen dit vloei hang af van die hoeveelheid afval wat uit die vulkaan vrygestel word asook die helling van die vulkaanwand. Daar word gereken dat dit snelhede van tot 700km/h, die spoed waarteen groot passasiersvliegtuie vlieg, kan bereik.
Voeg hierby die gas en rotse wat se temperatuur enigiets van 200ºC en 700ºC kan bereik en diegene wat in die pad hiervan is, het geen kans om te ontsnap nie.
Die uitbarsting van Vesuvius in Italië in 79 na Christus, het so ’n sterk pirolastiese vloei veroorsaak dat die Romeinse dorpe van Pompeii en Herculaneum onder ’n dik mantel van as begrawe is waaruit niemand kon ontsnap nie.


title: Vulkaan laat duisende gestrand in Bali

maintext:
Duisende toeriste is Vrydag gestrand nadat die Bali internasionale lughawe gesluit is na ‘n vulkaniese uitbarsting op hierdie Indonesiese eiland-oord dik pluime as en rook duisende meter die lug ingespuit het.
Die lughawe is Vrydagoggend gesluit en sowat 450 vlugte van en na hierdie tropiese eiland is gekanselleer.
Volgens berigte het die berg Agung Donderdagaand ‘n toring van rook en as sowat 2000 meter die lug in geblaas.
Die lughawe is gesluit nadat ‘n vlieënier as op ‘n hoogte van 23 000 voet waargeneem het.
Asdeeltjies is gevaarlik as dit by vliegtuigenjins ingesuig word en op die grond maak dit die aanloopbaan glad en gevaarlik om op te land.
Die lughawe sou ten minste tot Vrydagaand gesluit bly. Twee ander binnelandse vliegvelde is ook weens die vulkaniese uitbarsting gesluit.
Nieteenstaande die uitbarsting bly die status van Agung steeds op gereedheidsgrondslag, die tweede hoogste waarskuwingsvlak.
Intussen het die aktiwiteit van die vulkaan afgeneem. Die Vulkaan het periodies uitgebars sedert dit verlede jaar weer begin ontdooi het.
Die vorige groot uitbarsting was in 1963 toe 1600 mense omgekom het.
Indonesië is die wêreld se mees aktiefste vulkaniese gebied en lê in die Stille Oseaan se “Ring van Vuur” waar tektoniese plate bots en voortdurende vulkaniese en aardbewings veroorsaak.


description: Dorgommicharratti Seneegaal abdii ardii Afrikaa turte, amma Afriikaan biyya bakka ishee bu'u hin qabdu.

title: Abdii murannaa deeggartoota Senegaal suuraan


description: In beeld: opleiding Feyenoord troeft die van Ajax af in de Premier League


title: Minister van Polisie: Amnestiversoek vir wapens sal aan die parlement voorgelê word

maintext:
Die VF Plus sê in ‘n mediaverklaring dat hy die besluit van die minister van polisie, Bheki Cele, verwelkom om ‘n amnestieperiode van ses maande van die parlement aan te vra waartydens onwettige vuurwapens ingehandig kan word by die polisie.
Die verlede het aangetoon dat geen vuurwapen wat ingehandig is, vantevore in ŉ misdaad gebruik is nie. Dit dien as bewys dat ‘n amnestie misdadigers nie aanspoor om hul wapens in te handig nie.
Hierdie amnestieperiode bied nogtans ‘n geleentheid aan vuurwapeneienaars, wat nagelaat het om betyds aansoek te doen om die hernuwing van hul vuurwapenlisensies, om van nuuts af aansoek te doen vir ŉ lisensie vir dieselfde vuurwapen.
Min Cele se voorstel is dat die amnestie-periode van 1 September vanjaar tot aan die einde van Februarie 2019 moet geld.
Die proses wat nou moet volg, is dat die besluit eers op 16 Augustus deur die parlementêre portefeuljekomitee vir polisie goedgekeur moet word, en daarna deur die nasionale vergadering.
Dié amnestieperiode is ook ŉ gulde geleentheid vir eienaars van vuurwapens, waarvan die lisensies reeds veral het, om die wapens in te handig en daarna ook deur middel van ŉ nuwe lisensie-aansoek eienaarskap van die vuurwapen te kan kry.
Pieter Groenewald, leier van die VF Plus, doen ŉ beroep op vuurwapen-eienaars wat nagelaat het om betyds aansoek te doen vir die hernuwing van hul lisensies, om hierdie geleentheid te gebruik om wel aansoek te doen om sodoende nie hul wapens te verloor nie.


title: Hoërskool Frikkie Meyer se Korfbal legendes

maintext:
Korfbal, ’n spel wat deur netbal vervang is wat deesdae by skole beoefen word, het sy bestaan op Suid-Afrikaanse bodem as spel in die Britse konsentrasie tydens die Anglo-Boereoorlog (Tweede Vryheidsoorlog) gehad.
Die sportsoort is van Nederlandse oorsprong in 1902 toe ’n Amsterdamse onderwyser, Nico Broekhuizen die basiese reëls daarvoor neergelê het.
Die spel is gebaseer op die Sweedse ringboll, waarmee Broekhuysen in die Sweedse dorp Nääs in 1902 in aanraking gekom het. Korfbal is een van die min sportsoorte waar mans en dames op gelyke voet in dieselfde span kan deelneem.
Korfbal in Suid-Afrika het op hierdie manier outomaties aanklank by die Europese Ringbal gehad.
Die spel is verder ontwikkel met sy eie spelreëls en is deur skole regoor die land beoefen, hoofsaaklik vir dogterspanne as wintersportspel wat saam met rugby tydens skole sportbyeenkomste beoefen is.
Met die instelling van netbal om korfbal te vervang, is korfbal meer op klub- en provinsialevlak beoefen. Die een goeie punt hieromtrent is dat korfbalspelers steeds tot op Springbokvlak erkenning kon ontvang.
Dit was veral drie oud-korfbalspelers van Hoërskool Frikkie Meyer wat hulle self, ook na skool vlak, onderskei het.
Aangesien Kwêvoël destyds saam met hierdie spelers op die skoolbanke gesit het, het hulle destyds nie die blootstelling plaaslik gekry wat hulle verdien het nie.
Ina, Elsa en Daleen, vir Kwêvoël is dit ’n voorreg om dit nou te doen.
Frikkie Meyer se Korfbalpresteerders
Bydrae deur: Jan Robbertse – voormalige onderwyser en afrigter van Hoërskool Frikkie Meyer se Eerste Korfbalspan (1961 – 1967) en rugbyafrigter van die Eerste Rugbyspan gedurende 1968.
Om te presteer op verskillende terreine van die lewe vereis volgehoue harde werk, baie tyd, inspanning, geduld, deursettingsvermoë, moed, leiding en ondersteuning.
Drie oudleerlinge van Hoërskool Frikkie Meyer het deur die loop van jare hulle korfbalprestasies op skool verder geneem as hulle provinsiale toekennings en het ook later op nasionale vlak presteer.
Die feit dat korfbal nie meer op skoolvlak beoefen word nie maak die prestasie van drie ou-HFM leerlinge histories, ook in die sin dat hulle van die eerste leerlinge van HFM was wat so goed presteer het.
Die drie oud-leerlinge, Ina Botes (Kotze), Elsa Viljoen (Conradie) en Daleen Kleinhans (Erasmus) het saam die paadjie deur die skool tot op nasionale vlak geloop.
Ina Botes het reeds op laerskool-vlak presteer toe sy deel was van die spannetjie wat in 1958 die Transvaalse Kampioenskap gewen het.
Wat die prestasie besonder gemaak het was dat die spannetjie afkomstig was van Laerskool Van Wykskraal by Makoppa, ‘n klein plaasskooltjie met net 92 leerlinge. Hier het sy haar grondslag op die gebied van korfbal ontvang waar sy afrigting van haar pa ontvang het. Op daardie tydstip, en selfs in vandag se terme, was dit ‘n uitsonderlike prestasie.
Na Laerskool Van Wykskraal het Ina ingeskryf as leerling van Hoërskool Frikkie Meyer vanaf 1960 tot 1964.
Sy speel in 1961 vir die standerd 7-A span wat tot die finaal van die Transvaalse Kampioenskap vir korfbal vorder.
In standerd 8, 9 en 10 (Gr 10, 11 en 12) speel sy vir Frikkie Meyer se eerste span asook vir Noord-Wes Transvaal en word ook gedurende 1964 gekies vir die Suid-Afrikaanse Hoërskole span.
Na skool speel sy vir die eerste span van die Pretoriase Onderwyskollege. Sy word ook gekies vir die Noord Transvaalse onder 20 en senior spanne en in 1967 ontvang sy haar Springbok Kleure.
In 1968 word sy deel van die Springbokspan wat oorsee toer. Sy speel ook in 1970 vir Verre Noord. Daarna hou sy op met korfbal speel en word sy huisvrou en moeder.
Nog ‘n oud-leerling van HFM. Elsa Viljoen, se korfbal het aan Laerskool Koedoeskop sy beslag gekry terwyl sy daar leerling was vanaf 1955 tot 1961.
Vanaf 1962 het sy Hoërskool Frikkie Meyer op die Korfbalbaan tot in 1966 verteenwoordig. Reeds vanaf 1964 het sy die skool vir die 8-A- sowel as die eerstespan op die baan verteenwoordig.
Gedurende 1965 word sy gekies as lid van die Noord-Wes Transvaal Hoërskolespan asook vir die SA-Hoërskolespan, en in 1966 vir Noord-Wes asook vir die Suid-Afrikaanse-skole Uitnodigingspan.
Na skool was Elsa vir jare verbonde aan die Rustenburg Korfbalklub as speler en bestuurslid en het sedert 1967 vir 20 jaar as lid van die Noord-Wes Transvaal span diens gedoen.
Gedurende 1978 word sy gekies vir die Springbok Korfbalspan en speel vir die span tot 1984 asook in 1987, waarna sy uittree.
In 1997 word sy aangewys as Korfbalspeler van die Jaar en in 1980 word sy vereer met die Staatspresident Meriete Toekenning vir haar bydrae in SA sport.
Frans Conradie, Elsa se man en ook ‘n bosveld boorling, het baie jare diens gedoen op die bestuursvlak van die Rustenburgse Korfbalunie waar hy as 37 jaar as voorsitter gedien het op provinsiale- sowel as nasionale-vlak. Hy dien ook op die paneel van die Noord-Wes Transvaalse sowel as die SA Korfbal Skeidregtersvereniging.
Frans dien ook 30 jaar as voorsitter van Noord-Wes en dien ook as spanbestuurder. Van 1979 tot 2010 was hy keurder van die Korfbalspan vir mans en in 1982 en 1983 was hy die Springbokspanbestuurder.
Elsa en Frans was ook verantwoordelik vir die ontwerp, heraldiek en registrasie van die nuwe Noord-Wes Transvaalse Korfbalkenteken.
‘n Besondere voorbeeld van twee mense wat vir baie jare met toewyding diens aan die spel van Korfbal gelewer het.
Daleen Kleynhans is ‘n produk van Laerskool Northam en speel korfbal vir Hoërskool Frikkie Meyer vanaf 1963 tot 1967.
Vanaf 1965 speel sy vir HFM se Standard 8A- sowel as die Eerstespan en as lid van die Noord-Wes B-Span.
Gedurende 1966 speel sy vir die Noord-Wes A-Span en in 1967 as kaptein van die A-Span.
Vanaf 1968 tot 1971 speel sy vir die Pretoriase Onderwyskollege se Eerstespan waartydens sy as kaptein van die span en voorsitter van die korfbalklub optree.
In 1970 word sy gekies om vir Noord-Transvaal sowel as vir die Springbokspan te speel en in 1971 is sy aangewys as kaptein vir Noord-Transvaal.
‘n Ernstige motorongeluk beëindig ongelukkig hierdie uiters talentvolle vrou se verdere sportloopbaan asook as leier in die sportwêreld.
Hierdie was in kort die prestasie verhaal van slegs drie van ‘n groot aantal oud-leerlinge van Hoërskool Frikkie Meyer se oudleerlinge wat na skool presteer het: “Ina, Elsa en Daleen, ons salueer julle en gee hiermee erkenning aan jule vir die besondere prestasie wat julle tydens julle skooljare en ook daarna behaal het. Ons is baie trots op julle asook op sovele ander oudleerlinge wat op baie ander terreine presteer het en waarvan ons nie eers bewus is nie.”
“Baie dankie aan al die onderwysers van die omliggende laerskole en in besonder die onderwysers van Hoërskool Frikkie Meyer wat nou daar is en ook die van die verlede. Dit is julle, die onderwysers wat ‘n besondere bydrae lewer om die grondslag te lê vir so baie van ons kinders om in die grootmenswêreld sulke goeie ambassadeurs te wees en sulke uitmuntende prestasies te lewer dat almal in die Thabazimbi Bosveld, asook die in die uithoeke van ons land, nie anders kan as om trots op julle te wees nie.”
Spelers niks sonder afrigters
Sportpresteerders bereik gewoonlik hul beste prestasie met die hulp van afrigters wat hulself voortdurend op hoogte hou van die nuutste afrigtingsmetodes en spelreëls.
Die destydse korfbalafrigters van die Hoërskool Frikkie Meyer naamlik (Oom) Dirk van Tonder, Boet Scholtz en Jan Robbertse het probeer om vir die korfbalspeelsters net die beste afrigting te gegee.
Dit kon hulle doen deur afrigting- sowel as skeidsregterskursusse by te woon. Hulle het deurgaans op hoogte gebly van nuwe reëls en die speelsters daarvolgens afgerig. Jan Robbertse en Dirk van Tonder het hul bekwaam om op provinsiale sowel as nasionale vlak as skeidsregters op te tree. Hulle het ook op die Noord-Wes Transvaalse Korfbalunie se bestuur sowel as keurkomitees gedien.
Jan was ook verantwoordelik vir die beplanning en uitleg van Hoërskool Frikkie Meyer se korfbalbane met die hulp en ondersteuning van die hoof, mnr ABK van Zyl, en die faktotum.
Hy het ook later die eerste korfbalspan van die Pretoriase Onderwyskollege afgerig. Hy was ook die eerste afrigter van Noord Transvaalse o/21 korfbalspan.
Hierdie afrigters verdien ‘n woord van dank vir wat hulle vir die spel korfbal gedoen het maar meer nog vir wat hulle vir die korfbalspeelsters van die Hoërskool Frikkie Meyer met liefde en passie gedoen het.
Indien jy dalk al die spelers in die spanne ken (selfs net die naam en nooiensvanne) laat weet ons gerus by kwevoel@kwevoel.co.za – verwys asb na die foto en name vlnr van voor na agter. Ons wil graag hierdie stukkie geskiedenis voltooi met almal wat deel daarvan was – RED


title: Reddingspoging het begin

maintext:
Reddingswerkers het gisteroggend 10:00 plaaslike tyd die grot waar die 12 seuns en hul sokker afrigter vasgekeer is binnegaan in ’n poging om die vasgekeerdes uit te haal.
Alle nie-noodsaaklike personeel is vanaf die reddingstoneel naby die grotingang verwyder en slegs die duikers, paramedici en sekuriteits magte is tans op die toneel.
Die groep is reeds vanaf 23 Junie in die grot vasgekeer toe hulle onverwags deur vloedwaters van die ingang afgesny is.
Dertien buitelandse duikers en vyf duikers van die Thai Vloot is by die reddingspoging betrokke.
Die eerste seuns sal na verwagting omstreeks 21:00 plaaslike tyd (16:00 GMT) op Sondag terug na die ingang gebring word.
Daar word verwag dat die reddingspoging etlike dae sal duur.
Die eerste gedeelte is die uitdaagendste en die seuns sal gedeeltes van die tog moet loop waar die watervlak dit toelaat en vir etlike minute onder water by gedeeltes moet uitswem waar die grotgange totaal onder water is.
Aangesien die kinders nog nooit duiktoerusting gebruik het nie, sal hierdie gedeelte die grootste uitdaging aan hulle bied.


title: Passasiers kry hospitaalbehandeling na skielik verandering in vlughoogte

maintext:
Nog ’n passasiersvliegtuig het die afgelope week moontlike de-kompressie probleme ondervind en het binne sewe minute 8 000m (26 000 ft) vanaf die vlughoogte van 11 300m tot 3 000m gedaal, die veilige vlughoogte waar die bemanning en passasiers normaal kan asemhaal sonder addisionele suurstof of lugdrukkompensasie.
Meer as 30 passasiers moes hospitaalbehandeling, ondermeer vir bloeding vanuit hul ore, ontvang nadat die vliegtuig wat vanaf Dublin in Ierland na Kroasië ’n noodlanding op Frankfurt se Hahn Lughawe in Duitsland gemaak het.
Volgens die redery het die vlugpersoneel die regte prosedure gevolg deur die suurstofmaskers vry te stel en met die beheerde daling te begin.
Raynair het in ’n verklaring gesê dat die vliegtuig sonder enige probleme geland en die passasiers sonder probleme afgestap het.
Volgens passasiers was hulle sedert die vrystelling van die suurstofmaskers vir sowat 15 minute in duisternis gehul in die kajuit sonder dat hulle enige gerusstelling van die bemanning ontvang het.
Die vliegtuig het 189 passasiers aan boord gehad waarvan die meeste hulle reis na die bestemming voortgesit het.
Klagtes is ontvang van passasiers wat gekla het dat daar nie voorsiening gemaak is vir oornagfasiliteite terwyl hulle vir ’n aansluitingsvlug gewag het nie en hulle op die betonvloer of kampbedjies moes probeer slaap.
Die redery het ingestem om vir hotel akkommodasie te betaal maar het gesê dat daar nie genoeg beskikbare akkommodasie was nie.
Die insident volg kort op die hakke van die Air China vlug wat vroeër die week ook ’n skielike daling moes doen nadat die medevlieënier ‘n e-sigaret gerook het en per ongeluk die lugreëlaar in die passasierskajuit afgesit het toe hy die rook reuk wou verbloem.
Geen verklaring is tot dusver uitgereik oor wat die skielike verandering in vlughoogte genoodsaak het nie.


title: 11 Dood na Taxi in hinderlaag oorval is

maintext:
Elf persone, vermoedelik taxibestuurders, is doodgeskiet toe hulle taxi in ’n hinderlaag gelei is.
Die voorval het op die Natalse Middelande op die R74 tussen Colenso en Weenen plaasgevind toe ’n onbekende aantal mense uit die bosse in die pad voor die taxi gespring en op die taxi begin vuur het.
Die groep taxibestuurders was op pad terug was na Johannesburg na ’n begrafnis te Ematimotolo KZN. Die begrafnis was van ’n taxi-baas wat verlede week in Johannesburg doodgeskiet is.
Inligting dui daarop dat die passasiers almal lede van ’n taxi-vereniging in Gauteng was wat die begrafnis van een van hulle lede bygewoon het. Daar was heelwat lotgevalle en dit is onbekend of daar enige oorlewendes was.


title: Al die lede van die sokkerspannetjie veilig uit die grot

maintext:
Die laaste twee lede van die Thai sokkerspannetjie wat sedert 23 Junie in die Tham Luang grotkompleks in Thailand deur vloedwater vasgekeer is, is Dinsdagaand plaaslike tyd, veilig uit hul watergevangenis bevry.
Dit volg drie dae nadat die eerste vier seuns Sondagaand deur reddingswerkers uit die grot begelei is, dat die laaste lede gered is.
Die aanvanklike berigte dat die kinders vermis geraak het in die oorstroomde grot het wêreldwyd begin momentum kry toe die nuus deurgekom het dat reddingsduikers die kinders sowat 4 km dieper in die grot aangetref het en dat hulle ongedeerd is.
Die reddingspoging het vinniger geëindig as wat aanvanklik gereken is aangesien die duikers meer ervare geraak het met elke duikslag dat hulle kinders gaan haal het.
Agtien duikers het die grot Sondagoggend omstreeks 10:00 plaaslike tyd ingegaan en met die reddingspoging begin. Op ’n stadium was daar meer as 100 duikers wat gereed gestaan het en bystand verleen het.
Aangesien die kinders so lank in die koue en donkerte met swak ventilasie moes vertoef, boonop met baie min kos en drinkwater, was daar kommer dat hulle in ’n baie erger toestand sou wees. Nou dat hulle droog, warm en in veilige hande is, kan ’n volledige ondersoek na hul welstand gedoen word.
Voordat die seuns en hul afrigter met hul familie en vriende herenig kan word, word hulle eers in kwarentyn in die hospitaal gehou om seker te maak dat hulle nie enige grotsiektes opgedoen het nie.
Aanvanklik is gereken dat om die kinders uit te duik die laaste opsie sou wees. Met die monsoonreën wat oor die naweek begin uitsak het, was die groot bekommernis dat die grot nog verder oorstroom sou word wat die reddingspoging feitlik onmoontlik sou maak. Met nog meer water in die grot sou die afstande wat die kinders onder water begelei moes word drasties toeneem die reddingspoging nog meer riskant maak.
Die uitpomp van die water en die feit dat dit nog nie weer te hard begin reën het nie, het die watervlak in die grot sodanig laat daal dat die suurstofvlakke binne die grot aansienlik verbeter het.
Die groot gevaar van grotduik is dat vinnigvloeiende water binne die gange dit self vir ervare duikers meer riskant kan maak.
Elke seun is deur twee duikers begelei en in party plekke was slegs die kabel wat gelê is om aan vas te hou die enigste manier om jou weg te vind as gevolg van troebel water. die voorste duiker het ook die seun se lugbottel gedra terwyl die ander duiker agterna geswem het.
Aangesien die water in baie plekke te diep is om te loop, sou die seuns in elk geval ’n groot stuk moets duik om uit te kom. BBC Nuus het berig dat op een plek, genoem die T-Junction, is die gangetjie so nou dat selfs die reddingsduikers hul lugbottels moes afhaal om daar deur te kom.
Die grotkamer net na die T- Junction, is as tydelike basis gebruik waar die seuns eers hul asem kon terugkry vir die lang stuk wat nog te voet afgelê moet word na die grotingang.


title: Lava-bom tref toeriste boot - 23 beseer

maintext:
Drie-en-twintig toeriste op ’n toeriste boot is aan die Hawaii kus beseer toe ’n lava-bom die boot getref het en ’n redelike groot gat in die dak gemaak het.
Een van die toeriste, ’n 20-jarige vrou, se been is in die voorval gebreek terwyl ander toeriste skrape en brandwonde opgedoen het.Vier van die toeriste is, insluitend die 20-jarige vrou, is per ambulans na die hospitaal vervoer.
Die res het op eie stoom hospitaal toe gery terwyl die met ligte beserings by die hawe behandel is.
Alhoewel die eienaar van die boot oor die nodige permitte beskik, blyk dit dat die boot binne die gevaarsone sowat 200m vanaf die kus was toe dit getref is en sowat ’n half myl vanaf die pint waar die lavastroom die see bereik.
Nadat die boot getref is, het die skipper vinnig diepsee in gevaar en toe na die hawe teruggekeer waar mediese personeel hulle ingewag het.
’n Lava-bom bestaan uit ’n stuk lava wat honderde meters die lug ingeskiet word en dan terugval aarde toe. Teen die tyd wat dit die aarde bereik het dit heelwat afgekoel en gestol.


title: Dienste-betogings bereik hoogtepunt

maintext:
Die aantal protesaksies teen swak dienslewering het ’n hoogtepunt bereik en daarmee saam die aantal gewelddadige betogings waarmee dit gepaard gaan.
Hierdie is die bevinding van ’n verslag wat die afgelope week deur Municipal IQ, ’n organisasie wat plaaslike regering monitor, bekend gemaak is.
Dit is kommerwekkend, maar die realiteit hiervan om net die aantal optredes te tel is dit, volgens Daily Maverick, nie so eenvoudig om die gewelddadige aksies wat hiermee gepaard gaan te definieer nie.
Die verslag meld dat daar gedurende die tweede kwartaal van 2018 tussen April en Junie, 101 protesaksies was teenoor die 73 gedurende die ooreenstemmend tydperk gedurende 2017.
Boonop was 94% van hierdie aksies gewelddadig wat ’n skerp styging toon teenoor die vorige jare.
Hulle inligting is gebaseer op mediaverslae asook polisie mediavrystelling en slegs aksies wat sake aanspreek oor die verantwoordelikheid en die verwagte dienslewering van die plaaslike regerings. Dit sluit in die aanspreeklikheid van munisipale amptenary, die kwaliteit en tempo van dienslewering en behuising.
Die sluit nie kwessies in wat buite die aanspreklikheid van plaaslike regerings lê nie, soos die vasstelling van munisipale grense, industriële aksies en aksies wat duidelik teen die regering gemik is nie.
Volgens ’n woordvoerder van Municipal IQ, Karen Heese, is die mees algemene klagtes oor behuising en elektrisiteit, alhoewel dit van provinsie tot provinsie verskil.
Tog moet die onderskeid getref word tussen wat van ’n protesoptog ’n gewelddadige protesaksie maak.
Die Universiteit van Johannesburg se Centre for Social Change sê dat IQ se bevindinge misleidend is aangesien dit blyk dat hulle die aantal protesaksies onderskat en die gewelddadige aksies oorskat. Die sentrum het ook in ’n onlangse verslag genoem dat hulle reken dat die media het minder as ’n kwart van die protesaksies vermeld teenoor dit wat die deur die polisie aangemeld is.
Hulle rede hiervoor is dat die kleiner protesaksies nie vermelding in die media kry nie asook nie die waar daar nie ’n element van geweld is nie.
Protesaksies in die stedelike gebiede het voorkeur geniet asook in Gauteng en Wes-Kaap, waar die meeste mediahuise gevestig is.
Die polisie se jaarverslag wat in Augustus 2017 vrygestel is, het ’n totaal van 14 693 insidente aangeteken waarby skares betrokke was. Nie almal was protesaksies nie, maar sluit in alle gevalle waar polisiebeskerming ingeroep word.
Van hierdie aantal aksies was 10978 vreedsaam en slegs 3 715 onrus-verwant soos #FeesMustFall, arbeidsonrus asook ontevredenheid oor munisipale dienslewering, vervoer en onderwys. Hierby is ook aksies soos die versperring van paaie, wat meer ’n ontwrigting van die sosiale orde is as wat dit noodwendig gewelddadig is.
Die Centre for Social Change sê dat hulle die internasionale aanvaarbare definisie van geweld in die konteks van “geordende” en “onbeheersde” protesaksies.
Alhoewel volgens hulle daar ’n opwaartse styging in onbeheersde gemeenskap-protesaksies sedert 2006 is, het die aksies wat uiteindelik gewelddadig geraak het sedert 2010 redelik stabiel gebly.
Aangesien die media hoofsaaklik dekking verleen aan gewelddadige protesaksies is miskien een rede hoekom daar meer sulke protesaksies is.
Dit is ’n feit, ongeag wat die sentrum of enige ander instansie sê dat bring ’n kameralens naby die betogers en skielik is daar ’n oplewing onder hulle. Die media is steeds die beste manier om die betoger se boodskap aan die regering oor te dra al lei dit tot die verlies van persoonlike- en staatseiendom.
Dit is so duidelik dat gewelddadige betoging tans aan die toeneem is, juis net om te verseker dat die media hul boodskap vir hulle gratis verder gaan uitdra.
Juis om hierdie rede was dit deur die loop van jare Kwêvoël se beleid om geen of minimale dekking aan betogings en optogte te gee.
Die vernietigende effek van geboue wat afgebrand word, stukkende ruite en vullis wat rondgestrooi is, het eerder die invloed om die gemeenskap aan die dink te sit as die vrees wat by die gemeenskap ontketen word deur die gewelddadige beelde op TV en die voorblaaie van koerante.
Sodra die media saam begin werk en nie meer prominente nuusdekking hieraan verleen nie sal daar ’n besliste afname in gewelddadige betogings wees.
Die media kan help om mense te waarsku oor waar beplande betogings gaan plaasvind om onskuldige mense uit die gebied te hou.
Deurdat Kwêvoël nou aanlyn is, kan nuus maklik deurgestuur word om die gemeenskap in kennis te stel van protesaksies.
Kommentaar deur Pieter Coetzee – Redakteur: Kwêvoël
Bron: Daily Maverick